Euskadiko lurraldearen laurden bat ingurumen-babeserako figuraren baten mende dago

Espezie batzuk nabarmen hazi dira, hala nola baso-inguruneetako tximeletak eta zenbait arrain, esaterako, amuarraina eta gobioa. Izokina egonkortu egin da, eta aingirak, berriz, atzera egiten jarraitzen du. Inkestatuen % 3k uste du biodibertsitatearen galera ingurumen-arazorik kezkagarriena dela.

Euskadiko lurraldearen laurden bat ingurumen-babeserako figuraren baten mende dago, hamarkada honen amaierarako Europar Batasunak markatutako % 30eko zifra lortzetik gertu. Hala adierazten du Eusko Jaurlaritzak aurkeztu duen Biodibertsitateari buruzko Euskadiko Ingurumen Profila 2022 txostenean, maiatzaren 22an izango den Biodibertsitatearen Mundu Egunaren bezperan.

Txosten hori Ihobe sozietate publikoak urtero egiten duen dokumentua da, eta 35 adierazleren bidezko diagnostikoa eskaintzen du.

Datuen arabera, Euskadiko lurralde osoaren % 24,2 babespean dago, 175.330 hektarea guztira. Espezieei dagokienez, aztertutako hegaztien % 37en populazioak gora egin du, eta gainerako espezieen % 20k kontserbazio-egoera ona erakusten dute. Emaitza onenak dituztenen artean, anfibioak, narrastiak eta ugaztunak daude, hiriguneetan, goi-mendietan eta baso-inguruneetan bizi diren hegaztiez gain.

Dena den, nekazaritza-inguruneko hegazti-populazioa % 44 jaitsi da eta egoera kezkagarria da. Halaber, euskal kostaldean alga gorriaren biomasa % 85 murriztu da 25 urteko epean, eta Zostera noltii fanerogamoa (posidoniaren antzeko itsas landarea) ia % 10 murriztu da bost urtean.

Azken urteotan, berriz, espezie batzuk nabarmen hazi dira, hala nola baso-inguruneetako tximeletak eta zenbait arrain, esaterako, amuarraina eta gobioa. Izokina egonkortu egin da, eta aingirak, berriz, atzera egiten jarraitzen du.

Biodibertsitatean egindako Inbertsioei dagokienez, 2021-2027 aldian Euskadiko Natura 2000 Sarearen kudeaketa 119 milioi eurokoa izango dela kalkulatzen da. Eusko Jaurlaritzak Natura Sareko guneei buruz egindako azterlan baten arabera, eskaintzen dituzten zerbitzuen eta onuren balio ekonomikoa leku horietan egiten den gastu zuzena baino zazpi aldiz handiagoa da.

Azkenik, Euskadik 2019an jasotako bisiten % 13,9en helburua naturaz eta landa-turismoaz gozatzea izan zen. Txostenak baita euskal gizartearen iritzia ere eskaintzen du eta horren arabera, inkestatuen % 3k uste dute biodibertsitatearen galera ingurumen-arazorik kezkagarriena dela.


Lekittoko Mugimendu Feministia talde bezala aurkeztuko da lehen aldiz Lilatoian

2022ko abenduaren erdialdean zabaldu zen 33. Lilatoian parte hartzeko izen-emate epea. Lekittoko Mugimendu Feministia lehen aldiz talde moduan aurkeztuko da Donostian. “Talde moduan aurkeztean, helburua da Lekittoko Mugimendu Feministiak egiten duen lana ikustaraztea, azken batean talde batek norbanako batek baino indar gehiago hartzen du”, esan dute.

Horretarako, izena emateko epea zabaldu dute lekeitioko emakumeek, urtarrilaren 23tik 27ra 19:00etatik 20:00etara herriko Andraetxian egongo dira parte hartzaileak jasotzeko prest. Lasterketan korrika egiteko eskubideak eta kamisetak 13 euroko prezioa du. Horrez gain, Donostiara arte joateko autobusa dohainik izango da parte hartzaileentzat, ez, ordea, bertaratu nahi dutenentzat.

Gogoratu dute Lilatoiko hiru talde jendetsuarentzat saria banatzen dituztela antolatzaileek. Horrenbestez, izena emateko deia luzatu dute Lekittoko Mugimendu Feministiatik. Dagoeneko 1.300 emakumek baino gehiagok eman dute izena lasterketan, iaz 5.000 emakumek baino gehiagok parte hartu zuten.

Andraetxian izena emateko epea urtarrilaren 27an amaituko den arren, egun horretatik aurrera ere norbere kabuz izena emateko aukera egongo da Lilatoiaren webgunetik otsailaren 26ra arte.


Udaldian gutxienez sei aldiz eraso egin diote ezezagunek Gorlizko txiringitoari

Azken hiru hilabeteotan, gutxienez, sei aldiz eraso egin diote ezezagunek Gorlizko hondartzaren ondoan dagoen txosnari. Bertako ugazabek deitoratu dutenez, aste-akabuetan batez ere, gauetan kuadrillak batzen dira ondoko pinudian, eta txikizioak eta lapurretak egin dizkiete.

Azkenengoa zapatu honetan, hilaren 21ean, izan zen, ehunka lagun pinudian batu baitziren. Oraingoan ere Ertzaintzak esku hartu behar izan zuen, jende-pilaketak eta borrokak kontrolatu ahal izateko, Plentzia Telebistak azaldu duenez.


EBNZ taldearen aurkezpena

Motor taldearen aurkezpena.


Lautadatik Entziara

Agurain mendiz inguratuta dago, eta, beraz, hainbat aukera eskaintzen ditu; Entziako mendilerroko basoak eta zelaiak, adibidez


'Sakonean, itsasoa ikusten' da liburuaren aurkezpena

Patxi Zubizarreta Sakonean, itsasoa ikusten da liburuaren egileak egingo du aurkezpena, Miel Angel Elustondok aurkeztuta.

Arratsaldeko 19:30ean Karrikirin.


[ARGAZKI GALERIA] Milaka herritarrek bat egin dute preso eta iheslarien etxeratzea eskatzeko deialdiekin

Durangaldeko hainbat herritan egin ditu mobilizazioak Sarek. Milaka herritarrek bat egin dute 'Bidea gara' lelopean preso eta iheslarien eskubideen alde egindako mobilizazioetan.


Hirugarren mailara igotzeko faseko finalerdietako lehen partida jokatuko du Beti Gaztek Añorgan

Baztan futbol talde nagusiak hirugarren mailari eusteko eta Doneztebek Autonomikara igotzeko lehian etxean jokatuko dute

Eskualdeko kirol taldeentzat denboraldi berezia izan da aurtengoa. Batzuk zuzenean ez lehiatzea erabaki zuten, bertze batzuk lehian hasi eta dagoeneko bukatu dute eta bertze batzuk azken txanpan sartuak daude, bakoitza bere helburuak betetzeko borrokan. Beti Gazte futbol talde nagusiak, erraterako, hirugarren mailara igotzeko faseko finalerdietako lehen partida jokatuko du larunbat arratsaldean Añorgan. Itzulerakoa ekaineko lehen asteburuan jokatuko dute Lesakan. Baztanek oraindik ez du azken solasa erran hirugarren mailari eusteko lehian eta itxaropenei eusteko garaipena beharko du larunbatean Giltxaurdin. Doneztebeko talde nagusia ere etxean ariko da, mailaz igotzeko helburuari eusteko lanean.

FUTBOLA

Nafarroako hirugarren mailan

Baztan – Subiza Cendea de Galar, larunbatean 16:15ean Elizondoko Giltxaurdin.

Gipuzkoako Ohorezko mailatik hirugarren mailarako igoera fasean, finalerdia joanekoa

Añorga - Beti Gazte, larunbatean 19:15ean Donostiako Rezola zelaian.

Nafarroako Preferente mailan

Doneztebe – CDE Lezkairu, larunbatean 18:00etan Doneztebeko Iñaki Indart zelaian.

Nafarroako Erregionaleko lehen mailan

CD Liceo Monjardin - Doneztebe B, igandean 18:00etan Soto Lezkairun.

Gipuzkoako Emakumezkoen ohorezko mailako kopan

Urola - Beti Gazte, larunbatean 16:00etan Zumarragako Argixaon.

Gipuzkoako kadeteen lehen mailako txapeldunen fasean

Zarautz - Gure Txokoa, larunbatean 10:00etan Zarauzko Asti zelaian.

Nafarroako kadeteen bigarren mailan final zortzirenak

AD Mendillorri B – Baztan, larunbatean 16:00etan Soto Lezkairun.

Nafarroako neska kadete-infantilak

CD Valle de Egues - Beti Gazte, igandean 11:30ean Sarrigurenen.

Nafarroako infantilen lehen mailan

Baztan – SD Lagunak, igandean 16:30ean Elizondoko Giltxaurdin.

CD Oberena - Gure Txokoa, larunbatean 16:30ean Iruñeko Oberenan.

Nafarroako infantilen bigarren mailan

FC Bidezarra – Baztan, larunbatean 12:00etan Noaingo Bidezarran.

CD San Ignacio – Doneztebe, larunbatean 13:00etan Larrabiden.

Nafarroako neska alebinak, futbol-8

CD Peña Azagresa - Baztan A, igandean 10:45ean Azagrako Miguel Sola zelaian.

Baztan B – CD Ardoi, larunbatean 10:00etan Elizondoko Giltxaurdin.

ARETO-FUTBOLA

Gipuzkoako ligan, Udaberriko txapelketa senior

Xuga Gure Txokoa – Miren Taberna OKE, ortziralean 20:30ean Berako Toki Ona kiroldegian.

Nafarroako neskak, finalerdia

CD Orvina A – Aurrera, larunbatean 12:30ean Ezkaba kiroldegian.

Mutiko infantilak

AD San Juan B - Aurrera A, larunbatean 12:30ean Iruñeko San Juan kiroldegian.

Aurrera B – AD San Juan A, larunbatean 10:30ean Leitzako kiroldegian.


"Atzerriko herrialdeak edo Estatuko beste erakunde batzuk" jo ditu "errudun" Estebanek, Rufianen arabera

Kongresuko Gastu Erreserbatuen Batzordean egindako bileratik atera berritan, ERCk Kongresuan duen bozeramaileak adierazi du "ziurrenez" Espainiako Gobernuko "goi-kargudun" gehiago zelatatu dituztela.

CNIk onartu egin du zenbait independentista zelatatu zituela, horretarako baimen judiziala zuela esanez. Paz Esteban Espainiako Inteligentzia Zerbitzuko (CNI) zuzendariak agerraldia egin du, gaur goizean, Kongresuko sekretu ofizialen batzordean, Espainiako Gobernuak eta Kataluniako eta Euskal Herriko politikari independentistek salatutako espioitza kasuei buruzko azalpenak emateko, eta bertan jakinarazi du 20 bat politikari independentista zelatatzeko baimena eman ziela Pablo Lucas Auzitegi Goreneko epaileak.

Bileratik atera berritan, eta bertan hitz egindakoaz informaziorik ezin duela zabaldu azaldu ondoren, Gabriel Rufian ERCk Kongresuan duen bozeramaileak esan du Estebanek espioitza onartu egin duela, baina ez duela egoera bideratzeko inolako proposamenik egin. Baimen judizialarekin zenbat pertsona zelatatu diren ez du argitu, datu horiek zabaltzeak bere "inhabilitazioa ekar dezakeelako".

Halere, aditzera eman du Estebanek bi "errudun" ikusten dituela, Pedro Sanchez Espainiako Gobernuko presidenteari eta Margarita Robles Defentsa ministroari Pegasus programaren bidez egindako espioitzaren atzean: "atzerriko herrialde bat edo herrialde batzuk, edota Estatuaren 'estolderia' deiturikoetako beste erakunde batzuk". Bata zein bestea "oso larriak" direla esan du.

Batetik, espioitzaren arduraduna atzerriko herrialderen bat bada, Rufianen hitzetan, agerian geratuko litzateke "Estatuak segurtasun nazionalaren alorrean duen zulo ikaragarria". Zentzu horretan, Espainiaren segurtasuna zaintzearen ardura dutenen dimisioa beharrezkoa dela iritzi dio, Roblesi eta Estebani erreferentzia eginez. "Eutsiezina da egoera", esan du.

Bestetik, zelataria Estatuko "beste erakunderen bat izatea" ere oso larritzat jo du ERCko kideak, eta kasu horretan, Barne Ministerioko arduradunak ere jomugan leudekeela adierazi du.

Ikerketa batzordea inoiz baino beharrezkoa dela nabarmendu du, eta entzundakoak entzunda, "ziurrenez", Espainiako Gobernuko "goi-kargudun" gehiago zelatatu dituztela uste du. "Bilerara sartu garen bezala atera gara. Ez sekretu ofizialik, ez estraofizialik", gehitu du.


'Miñan' liburuaren aurkezpena

Amets Arzallus eta Ibrahima Balderen eskutik Miñon liburuaren aurkezpena eskainiko dute; Zaporeak Elkarteak antolatu du ekimena.


[Bideoa] AHTaren kontrako martxa, Aldaketaldiaren barruan

Aldaketaldia 2022ren egitarauaren barruan, bizikleta martxa egin zuten atzo (igandea) Lezon hasi, Oiartzuneraino joan eta Errenteria-Oreretan bukatzeko. Bi helbururekin egin zuten bidea parte hartzaileek: Oarsoaldeko AHTaren trazatuari kontrakotasuna adierazteko, eta aldi berean Oarsoaldeko nahiz Bidasoko bizikleta mugikortasunaren alde.

Besteak beste, AHTaren trazatu berriak Oiartzunen, Lezon eta Errenteria-Oreretan izango duen eraginaren gaineko azalpenak eman zizkieten parte hartzaileei, hainbat geldialdi eginda.

AHTrik Ez, Eguzki, Ekologistak Martxan eta GOT taldeek babestu dituzte Aldaketaldiaren barruko ekintzak. Euskal Herriko beste hainbat eskualdetan ere egin dituzte iniziatibaren barruko jarduerak.

Ondoko bideoan, martxan izan zirenak Oiartzungo plazara iristen ikus daitezke.


«Askoz gehiago ikusi ditut jokoagatik ondoratuta, aberastuta baino»

19 urterekin hasi zen Ipintza zestoarra artekari lanetan, aitaren erreleboa hartuta. 24 urteren ostean utzi du ofizioa.Apustuen mundua asko aldatu da urte gutxian. Asier Lizaso Ipintzak (Zestoa, 1973) kirol egunkari bat hartu du tabernara sartu orduko, Internet bidezko apustuen iragarkiak kontatzen hasi da. Bi orritik batean dago halakoren bat, eta «asko kezkatzen» du horrek artekari ohia.

Nola hasi zinen artekari?

19 urterekin hasi nintzen. Artekaria zen gure aita, eta pilota partida batetik bueltan hil zen, trenak jota. Langabezian nengoen, eta pentsatu nuen gustatuko litzaidakeela haren pausoak jarraitzea. Aita asko estimatzen zuten, eta izugarri lagundu zidaten.

Edonork ezin du izan artekari, ezta?

Ez, pilota munduaz asko jakin behar duzu, eta apustuetarako abilezia izan. Horrez gain, kontaktuak edukitzeak garrantzia du.

Azkar ikasi zenuen ofizioa?

Horren gazte artekari izatea oso arraroa da, eta kostatu zitzaidan martxa hartzea. Muturrekoak hartuz ikasi nuen. Bestalde, Zestoako Landa artekariak erakutsi zidan kontuak egiten. Oso mundu gordinean sartu nintzen gazte-gazterik, baina gustua hartu nion martxa hartu nuenean.

Nola funtzionatzen du?

Gure lana da kontrario bat aurkitzea apustu bat egin nahi duenarentzat. Batek 100 euro jokatu nahi baditu gorriaren alde, hari urdinarekin 100 euro jokatu nahi dituen bat aurkitu behar zaio. Galtzen duenak 100 euro ordaindu behar dizkigu, baina irabazten duenak 84 jasotzen ditu. Izan ere, guk %16 kentzen dugu: %9 enpresarentzat, eta %7 guretzat. Artekariak bermea eskaintzen du; alegia, irabazten duenak beti kobratuko duela. Galtzen duenak artekariari ez badio dirua ematen ere, irabazten duenak jaso egiten du. Beraz, artekariak jartzen du dirua, beharrezkoa bada. Horregatik da gogorra mundu hau, zure dirua jartzen duzulako arriskuan.

Zenbat urte egin dituzu?

24 urte. Ez dut dirutza egin, baina galtzen ere ez naiz irten, eta oroitzapen onarekin gelditzen naiz. Bezeroen mezu pila bat jaso ditut pena sentitzen dutela esanez, eta dagoeneko lagun ere bihurtu dira. Ez naiz izan jendea jokora bultzatu duen pertsona bat. Behar izan denean, geldiarazi egin ditut, eta lasai nago.

Zergatik utzi duzu?

Enpresa kanon bat eskatzen hasi zaigu. Horrek esan nahi du dirua galtzen irten behar dudala etxetik, eta ez nago prest. Artekaritzan, batzuetan irabazi egiten duzu, eta besteetan galdu. Ez dugu dirua irabaziko dugunaren bermerik. Horren erakusle da bat baino gehiagok ofizioa utzi izana. Asegarcen zazpi artekari ginen lehen, orain bi gelditzen dira.

Arriskuan ikusten duzu artekaritza?

Kanon horiek jarraitzen badute, gerta daitekeena da. Horrez gain daude joko makinak ere, eta horiek aurrez aurreko apustugintzari eragin diote. Oraindik, ordea, ikusten dut beharrezkoa dela frontoian zerbitzu hori.

Apustuak ere jaitsi dira?

Bai, %80 inguru. Baina duela urte batzuetako gorakada hori ez zen normala. Pezetak zeudenean, 5.000 pezeta jokatzen zituztenak, 100 euroko apustuak egiten hasi ziren. Txanpon aldaketa egon zenean, jendeak duroak bezala jokatzen zituen euroak. Artekarientzat urte onenak izan ziren, baina buelta etorri da.

Artekaritzatik bizi daiteke?

Hori bezeroen araberakoa da. Gauzak ondo joateko, nahikoa da bi bezero on izatea. Garrantzitsuena kobratzea da. Izan ere, artekari askok izan ditugu arazoak dirua jasotzeko. Tokatu zait langile soil bati jokatzeko bideak moztea, banekielako bizitza eta familia bat zituela.

Jokatzeko beste modu batzuk daude, gaur egun?

Bai. Lehen hiru aukera zeuden apustuzaleentzat: frontoia edo herri kirolak, kasinoa eta karta-jokoa. Gaur egun, futbolean ikaragarri jokatzen da, eta makinak eta Internet oso gogor sartu dira. Jokoa presentzia handia hartzen ari da, eta umeengana ere iritsi da. Niri gustatzen zait jokoa, baina pasatzen ari gara. Eusko Jaurlaritzak ere babestu egiten du politika hori, zerga asko jasotzen dituelako. Gorantz jarraituko du arazoak, eta jendeak gero eta erraztasun gehiago izango ditu etxetik irten gabe jokatzeko. Arazo larria izango da familientzat eta gizartearentzat. 2.500 pertsonako herri txikietan, 60.000 euro inguru xahutzen dira horretan, batez beste. Eta gauza bat esango dut, askoz gehiago ikusi ditut jokoagatik ondoratuta, aberastuta baino. Joera hori, gainera, hazi egingo da.

Pilota, kirol bezala, aldatu da?

Hein batean, negoziora bideratu dute. Pilotari gazteak hartzen dituzte, oso soldata baxuekin, eta herri guztietako jarraitzaileekin ehunka sarrera saltzen dituzte. Ondoren, olatu hori pasatzean, kalera botatzen dute mutila. Kirolarientzat ere gogorra da; izan ere, asko exijitzen diete, eta gero ez dute ordain duina jasotzen. Gora begira daude beti, eta ez dute inbertitzen beheko mailetan, formazioan.

Alkohola debekatu dute Araba, Bizkaia eta Gipuzkoako frontoietan. Zer iruditzen zaizu?

Akats handia. Uler dezaket tabakoa debekatzea, ingurukoak molestatu ditzakezulako; baina alkoholarena, norberaren hautua da. Ondo ikusten dut kanpaina bat egitea alkohola eta kirola ez nahastearen alde. Debekatzea, ordea, azken aukera da. Ez dauka inongo zentzurik jokoa bultzatzen duten bezala bultzatzea, eta edatekoa debekatzea. Gainera, herrietako klubek, esaterako, taberna erabiltzen dute xoxa batzuk ateratzeko, eta haiei ere kalte handia egingo die.

Eragin nabarmena izango du?

Bai, frontoiko anbientea jaitsi egingo da. Jende asko ez da egunero joaten pilotalekura, egun berezietan joaten da: lagunekin, otordua egin eta gero, egun berezi bat borobiltzera. Pertsona horiei ez zaie utzi behar kopa bat edaten? Bada, agian, soziedadean gelditzen hasiko dira.


Ukrainak Zaporizhiako zentral nuklearraren aurka eraso egin izana salatu du Errusiak

Errusiako autoritateen arabera, Ukrainak “irismen handiko mendebaldeko armak” erabili ditu. Kievek, bere aldetik, ez die oraindik erantzunik eman akusazio horiei.

Zaporizhiako zentral nuklearraren aurkako eraso ukraniarra salatu dute Enerhodar hiri okupatuko errusiar agintariek, Ukrainako ekialdean.

Errusiaren arabera, bonbardaketan "irismen handiko mendebaldeko armak" erabili ditu Ukrainak.

Gainera, Errusiak salatu du jaurtigaiak administrazio-eraikin baten inguruan lehertu direla, eta erasoaren ondoren Ukrainako Indar Armatuek su eman diotela Enerhodarreko auzo bati.

Kievek, bere aldetik, ez die oraindik akusazio horiei erantzun.

Azken egunotan, borroka gogorren agertoki bihurtu da zentral nuklearra, eta erantzukizuna elkarri egozten diote Moskuk eta Kievek.


[ARGAZKI GALERIA] Anboto Kilometro Bertikala iruditan

Atzo jokatutako kirol probaren argazkiak batu ditugu bilduma honetan. Korrikalariak banan-banan abiatu ziren irteera lekutik Anbotoko hormetan gora egiteko. Unai Olaso argazkilaria Arrazolan izan zen kirol proba honen alderik ederrena eta kementsuena iruditan hartzen.


Punta puntako dantza, antzerki eta kontzertuekin osatuko programazioa aurkeztu dute

Datozen hiru hilabetetako arte eszenikoen programazioa aurkeztu du gaur Errenteriako Udalak. Maite Gartzia Kultura zinegotziak nabarmendu duen bezala, apirila eta ekaina artean arte eszeniko eta musika programazio zabala eskainiko dute Lekuona Fabrikak eta Niessen Kulturguneak: “Kalitate handiko lanak eta punta puntako dantzari, antzezle zein musikari arituko dira adin zein gustu guztietako herritarrei begira”.

Lehen ikuskizuna apirilaren 14an izango da. Sun eta Marsel magoek Zientzialariak antzezlana egingo dute Ilusionismoaren eta efektu berezien mundua gerturatuko diete ikasleei. Familiei begirakoa da ikuskizuna eta Niessen kulturgunean izango da 18:00etan. Apirileko bigarren ikuskizunak, dantzan jarriko du lekuona Fabrika. la señora Tomasa Kataluniako taldeak Alegre pero peligroso diskoa aurkeztuko du. Apirilaren 22an izango da emanaldia 20:00etan.

Metrokoadroka konpainiaren Zeozertan dabil baino ez dakit zertan antzezlanak egoera komedia eta poesia bisuala nahastuko ditu maisuki, familiari lotutako galderak, kontraesanak eta umorezko zirtoek zeharkatzen duten antzezlanean. Apiralaren 30ean izango da, 19:00etan, Niessen kulturgunean.

Indartsu hasiko da maiatza ere. Maitane Sarraldek Desªnuda dantza ikuskizuna eskainiko du maiatzaren 12an. Korapiloaz eta hustasun biluziaren gaineko dantza garaikide emanaldia Niessen Kulturgunean izango da 18:00etan.Egun bat geroago, 13an, Formol Laborategiak Album antzezlana emango du azkenengoz. Bira amaiera hori, gainera, modu berezian ospatuko dute, eta antzezlanaren ondoren Merina Gris musika taldeak kontzertua eskainiko du. Bien tartean, Dj Miauren musikarekin gozatzeko aukera izango dute bertaratzen direnak. 20:00etan izango da Lekuona Fabrikan.

Ekainean izango da azken hitzordua: Partekatu Proiektuak konpainiaren Hombre al agua. Bi emanaldi egingo dituzte, hilaren 3an 20:00etan eta 4an, 19:00etan, biak Lekuona Fabrikan. maskulinitateaz ariko dira galdera berriak planteatzen.

Ikuskizunetarako sarrerak bihar, hilak 31, jarriko dituzte salgai 12:00etatik aurrera webgunean eta Lekuona Fabrikan. Agortuko ez balira, ikuskizunaren egunean eta aretoan bertan, ordubete lehenago leihatila irekiko dute salmentarako. Beti antzera, helduentzako ikuskizunen sarrera 9 euroan eros daiteke, eta familiei zuzendutakoak, berriz, 3,5 euroan. Musika kontzertuen sarrerak berriz, 10 euroan salduko dituzte. Kultura txartelaren titularrek, bestalde, %20ko deskontua izango dute.

Ikuskizun guztien gaineko informazioa errenteriako Udalaren Kultura webgunean kontsulta daitezke (egin klik hemen).


Okupazio maila ona espero da bereziki Madrildik, Kataluniatik eta Frantziatik iritsitako turistei esker

Hotelen okupazioari dagokionez, Bilbon % 90etik gorakoa izatea espero da. Nekazalturismoek ere azken orduko erreserba asko izan dituzte, eta asteburu ona espero dute.


Udaberri Sariko lehen finala, bihar Jostaldi pilotalekuan

Udaberri Sariko lehenbiziko zesta puntako kadeteen finala jokatuko dute, bihar, 18:30ean, Jostaldi pilotalekuan. Hodei Zuriarrain eta Beñat Barberok (Gazteleku) osatutako bikotea, Eneko Elduaien eta Jon Zazpe hondarribiarren aurka arituko dira.


'Bachorama eta Fugaren artea' kontzertua eskainiko dute larunbatean Orion

[caption id="attachment_122484" align="aligncenter" width="300"] Juan Rekarte eta Aitor Olea Orioko parrokiako organoan. (Egilea: Aiora Larrañaga)[/caption] Larunbateko saioan organo kontzertu didaktikoa eskainiko du Aitor Olea organo-jotzaileak Orioko Bariko San Nikolas parrokian. Bachorama edo fugaren artea du izena emanaldiak eta Johann Sebastian Bach konposatzailearen hiru obra joko ditu eta obra horien buruzko azalpen historikoak eta teknikoak emango ditu. AusArt Record diskoetxeko Juan Rekarte aiarrak antolatu du kontzertua. Aitor Olea durangarrak Baionan, Bilbon eta Gasteizen egin ditu piano eta organo ikasketak. Europan zehar kontzertuak eskaini ditu eta hiru disko grabatu ditu AusArt Record diskoetxearekin. Egun, Bergarako Pedro Deunaren Elizako organo-jotzaile titularra da.


Oriok kolpe sendoa eman du Getxon

Patxi Francesen taldeak Euskotren ligako bosgarren bandera irabazi du. Arraun Lagunak bigarren izan da, bi segundora; Tolosaldea hirugarren, hamahirura; eta Donostiarra laugarren, hamalaura.

Erori eta jaiki. Horixe egin du gaur Oriok, Getxoko (Bizkaia) estropadan, Euskotren ligako zazpigarren jardunaldian. Patxi Francesen taldeak ligako bosgarren bandera irabazi du, eta, gisa horretara, oriotarrek Euskadiko Txapelketako arantzatxoa kentzea lortu dute, baita ligako sailkapen nagusian beste kolpe bat eman ere Donostia Arraun Lagunak-i. Juan Mari Etxaberenak bigarrenak izan dira, garaileengandik bi segundora. Hirugarren posturako lehian, Tolosaldea nagusitu zaio Donostiarrari.

Meteorologoek itsaso lasaia egongo zela iragarria zuten, metro erdiko olatuak. Dena den, naturaren beste aldagai batek, haizeak, eragozpen ugari jarri dizkie goren mailako lau ontziei; ipar-mendebaletik jotzen zuen, batez beste hamazazpi kilometroko abiaduran.

Estropada eremu klasikoan egin dute estropada, Portu Berrian. Semaforoa berde jarri orduko, txanpa bizian irten dira lau traineruak: Orio lehendabiziko kaletik; Donostiarra, bigarrenetik; Arraun Lagunak hirugarrenetik; eta Tolosaldea laugarrenetik. Behin arraunketa egonkortu dutenean, Lugañene branka sartu nahian zebilen, eta Oriori segundo bat ateratzea lortu du. Juan Mari Etxaberenak, batez beste minutuko 34 arraunkadako erritmoan zihoazen; San Nikolas-eko eskifaia, berriz, zertxobait sarriago, minutuko 36 arraunkadako erritmoan.

Arraun Lagunak ziabogara lehendabizi heldu den arren, Nadeth Agirre Orioko patroiak ontzia estu biratu du, eta donostiarrak baino pare bat tosta lehenago irten dira oriotarrak. Atzean, berriz, Tolosaldea heldu da hirugarren postuan, zortzi segundora, eta Donostiarra hamarrera. Tolosarren traineruaren txopan Maialen Amondarain zihoan, Aiora Sorozabalen ordez.

Maniobraren ostean, Oriok bere arraunketan serio jarraitu du, luze-luze. Francesenek bi segundoren abantaila zuten Arraun Lagunak-ekiko. Agirrek datu hori jakin ostean, istribor aldera jotzea erabaki du; zerogarren kalean hondo gehiago zegoenez, itsaslaster handiago zuten alde, eta Orioko patroia nolabait abantaila horri zukua atera nahi zion.

Andrea Astudillo Arraun Lagunak-eko patroia, aldiz, kondenatuta zegoen; Etxaberen kuadrilla laugarrenetik zihoanez, metro gehiago egin behar zituen istriborrera joateko. Zirt edo zart egiteko tenorea heldu zitzaion lemazainari. Bitartean, Orioko traineru horia airean zihoan, Arraunekiko aldea hiru segundora handitzeraino. Lugañene-koek azken ahalegina egin dute oriotarrak harrapatzeko, baina ez da nahikoa izan. Garaipena horientzat izan da, eta bi segundo geroago helmugaratu da Arraun. Atzean, berriz, Tolosaldeak eta Donostiarrak buruz buruko lehia ederra izan dute, eta, amaieran, tolosarrak hirugarrenak izan dira.

Sailkapen nagusian, ligako titulua irabazteko lehian, Oriok lehen postua sendotu du, 26 punturekin, eta hiru punturen aldea ateratzen dio Arrauni. Donostiarrak hamabi puntu ditu, eta Tolosaldeak bederatzi. Bihar, Lekeition (Bizkaia) izango dute zortzigarren jardunaldiko estropada (11:40, ETB 1).

Getxoko bandera

1. Orio: 10.52,56

2. Donostia Arraun Lagunak: 2,34

3. Tolosaldea: 13,20

4. Donostiarra: 14,44

Sailkapen nagusia

1. Orio: 26 puntu

2. Donostia Arraun lagunak: 23 p.

3. Donostiarra: 12 p.

4. Tolosaldea: 9 p.


Berroetako bestak ekainaren 3an, 4an, 5ean eta 6an. Ortziralean Gantorri autobus zerbitzua gau osoan


Secundino Esnaola 12 eta 14ren atzealdeko obran sei metroko zuloa egin behar izan dute

Mikel Serrano Zumarragako alkateak Secundino Esnaola kaleko 12 eta 14 zenbakien atzealdean egiten ari diren obra bisitatu du gaur. Antio enpresa da obra egiten ari dena. Aurrekontua 516.000 eurokoa da. Lanak urtarrilaren 23an hasi ziren eta bost hilabete irautea espero da. Santa Isabel jaietarako amaituko dira, ondo bidean.

Egunotan lanik korapilatsuena egiten ari dira: Secundino Esnaola 12 eta 14aren atzealdean zorua erori egin zen azpian jarritako materiala kalitate eskasekoa zela. Gainera, azpiko garajeetara ura sartzen zen. Hori dela eta, sei metroko zuloa egin dute. Garajeetako horma inpermeabilizatuko dute eta, bide batez, hoditeria berrituko dute (argiteria, zuntz optikoa, euri urak eta ur zikinak eta ur hornidura).

Ondoren, zuloa material egokiarekin estaliko dute eta granitozko baldosak jarriko dituzte. “Espazioa orain arte baino atseginagoa izango da. Zuhaitz berriak landatuko dira, zaharren sustraiek garajeetan arazoak sortu baitituzte. Berriak txikiagoak izango dira. Bestalde, eserleku berriek Urolako Trena omenduko dute. Izan ere, ondotik pasatzen zen. Argiteria ere berrituko da”, esan du alkateak.

Secundino Esnaola 12 eta 14koa lehen fasea da. Bigarren fasean Ibaiondoren atzealdea zaharberrituko dute. Udalak Urola kalea zaharberritzeko asmoa ere badu. Geltokitik udaletxe eta azoka ingururaino pasealeku bat egongo da. “Helburua aisialdia eta merkataritza sustatzea da”, aipatu du.


PCR bidezko 31 kasu positibo berri detektatu dituzte Durangaldean, euretatik 8 Durangon

Atzo 31 PCR positibo detektatu zituzten atzo Durangaldean. Horietatik 8 Durangon, seina Berrizen eta Zornotzan, 5 Elorrion, 4 Abadiñon eta bana Mañarian eta Zaldibarren.

EAEn, 10.040 proba egin zituzten atzo, eta euretatik 604 positiboak izan ziren. Horietatik293 positibo detektatu zituzten Bizkaian, 104 Araban eta 199 Gipuzkoan. Gainontzeko positiboak, 8, EAEtik kanpo bizi diren pertsonenak dira.

Ospitaleetan, berriz, 37 lagun ingresatu zituzten atzo eta ZIUn 87 pertsona daude.

Azken 14 egunetako positibo kopurua eta intzidentzia tasa herriz herri


Gipuzkoako mus txapelketa jokoan da Seguran

Segurako Baratze pilotalekuan giroa berotzen doa, arratsaldeko lehen orduan hasitako Gipuzkoako mus txapelketaren finala hurbiltzen doan heinean.

Txapelketarako kanporaketak 61 herri edo lekutan jokatu dituzte 539 bikotek, eta 91 sailkatu dira finalera. Gaur elkartu dira guztiak Seguran. Goierriri dagokionez, hamalau herritan jokatu dituzte kanporaketak, eta 27 bikote sailkatu dira gaurko finalerako. Irabazten dutenei txapela, garaikurra, otorduak edota ardoa banatuko zaizkie.

Final nazionala apirilaren 9an jokatuko da Baigorrin, Nafarroa Beherean.


Kezkak partekatzeko tenorea

Hezkidetza, tratu onak eta sexualitatea lantzeko, Autoantolaketa taldean dabiltza Azpeitiko hiru ikastetxeetako hainbat nerabe. Arremanitz kooperatibako kideak izan dituzte bidelagun.

Autoantolaketa taldeko kideak eta Arremanitzeko ordezkaria. (Julene Frantzesena) Ikaskide batek sexu erasoa jasan ostean, 2013aren bukaeran sortu zuten Mare More taldea Azpeitiko Iraurgi ikastetxeko ikasleek. Ordurako, baina, ari ziren Arremanitz kooperatibako kideak hezkidetzaren, sexualitatearen eta tratu onen inguruko saioak eskaintzen; Iraurgin ez ezik, Urola ikastolan eta Ikasberri ikastolan ere bai. Eskoletako saioak bukatuta, eta ikasleek jarraitzeko “gogoa eta interesa” zutenez, eskolaz kanpo biltzen hasi ziren hiru ikastetxeetako ikasle batzuk, “elkarrekin aisialdi eremua konpartitzeko eta hainbat gairen inguruan hausnartzeko”. Autoantolaketa taldea sortu zuten Harremonak egitasmoaren barnean. Talde horretako kide dira Garazi Genova (Azpeitia, 2000), Olatz Bereziartua (Zestoa, 2000), Izaro Lizundia (Azpeitia, 1999), Garazi Etxeberria (Azpeitia, 1999) eta Mikele Lapeira (Azpeitia, 2000). Bidelagun izan dute Haizea Egiguren (Azpeitia, 1984) Arremanitzeko kidea. Irakurri erreportaje osoa, Gipuzkoako Hitzaren webgunean.


Bigarren garaipena erdietsita, sailkapenaren buruan dira Anaitasunako emakumeak

Zarautzen aurka jokatu zuten Euskal Ligako bigarren jardunaldia, eta aise irabazi zuten partida: 2 eta 0. Bitik bi partida irabazita, sailkapenaren buruan da Azkoitiko taldea.

Anaitasunako emakumeen lehen taldeak denboraldiko bigarren partida jokatu zuten atzo, Txerloia futbol zelaian. Zarautzen aurka jokatu zuten Euskal Ligako bigarren jardunaldia, eta aise irabazi zuten partida. Norgehiagokaren lehen zatian, 36. minutuan, iritsi zen etxeko taldearen lehen gola: Eneritz Jauregik sartu zuen.

Huts eta batekoarekin iritsi zen atsedenaldia, eta gogotsu zelairatu ziren Gorka Zubizarretak gidatzen duen taldeko jokalariak bigarren zatian ere. Horren erakusle da bigarren zatia hasi eta hiru minutura Leire Ucinek sartu zuen gola. 2 eta 0 bukatu zen partida, eta garaipen hori tarteko, sailkapenaren buruan da Azkoitiko taldea. Izan ere, bitik bi partida irabazi dituzte Anaitasunako emakumeek –aurreko astean 1 eta 6 nagusitu ziren Barakaldoren aurkako neurketan–.

Datorren asteburuan denboraldiko hirugarren jardunaldia jokatuko dute, eta Sestao River izango dute aurrez aurre.


Proiektu eolikoak bertan behera uztea eskatu du Arabako Mendiak Askek

Arabako Mendiak Aske plataformak elkarretaratzea egin zuen joan den larunbatean Gasteizen, Aldundiaren egoitzaren aurrean, lurraldeko mendietan eraikitzekoak diren zentral eolikoak gelditzea eskatzeko. Aldundiari proiektu horien tramitazioa geldiarazteko eskatu diote, ondare naturalari "kalte atzeraezina" eragingo lioketelako.


Mighty Sands taldeak kontzertua eskainiko du zapatuan Matadeixen

Lisboako boskoteak 22:30ean hasita eskainiko du kontzertua. Musika psikodelikoaz gozatu ahal izango dute bertaratzen direnek.

https://www.youtube.com/watch?v=zR6H-xPBiK0 Lisboako Mighty Sands boskoteak kontzertua eskainiko du zapatuan, 22:30ean hasita, Azkoitiko Matadeixen. Taldeak musika psikodelikoa egiten du. Matadero Ekintzakek jakinarazi duenez, "Kaliforniako surf musika gogorarazten duen kolorez betetako gitarra soinuak ditu taldeak oinarritzat". Haien arabera, soinu horiek 1970eko hamarkada hasierako "doinu sinple baina dantzagarriekin" nahasten dituzte teklatu soinuen laguntzarekin. Portugalgo taldea 2013an sortu zuten, eta bi lan kaleratu dituzte urteotan: Big Pink vol. 1 (2015) eta Big Pink vol. 2 (2016).


Durangoko Udalak Aramotzeko obrak esleitu ditu eta auzoko bizilagunentzako laguntzen deialdia ireki du

2.637.626 euroko kontratua sinatu ostean, obrak datozen egunetan hasiko dira. Auzotarrek Next Generation Europako funtsetatik jasotako laguntzak eskatzeko epea zabaldu du udalak.

Durangoko Udalak iragarri du Bizkaiko Aldizkari Ofizialak (BAO) ostegun honetan argitaratu duela auzoko bizilagunentzako laguntzen deialdia. Gainera, Udalak dagoeneko esleitu eta sinatu du auzoa berrurbanizatzeko obren kontratua, 2.637.626 euroan, eta, beraz, lanak epe laburrean hasiko direla azaldu dute prentsa oharrean.

Azken asteetan Udalak emandako pausoak azaltzeko, Ima Garrastatxu Durangoko alkatea eta Julian Rios alkateordea, udal teknikariekin batera, auzoko bizilagunekin bildu ziren joan den astean. Laguntzen deialdia Aldizkari Ofizialean argitaratuta, Aramotzeko auzotarrek dagoeneko diru laguntzak jasotzeko eskaera egin dezakete. Lau deialdi desberdin direla argitu du udalak: bi Aramotz auzoko jabekideen erkidegoei buruzkoak, eta beste bi auzoan bertan dauden etxebizitzen jabeei buruzkoak. Laguntza horiek Next Generation funts europarretatik datoz. Gainera, Udalak laguntza lerro berri bat ireki du" egoera ekonomiko ahulean dauden pertsonentzat".

Era berean, eta auzoa berrurbanizatzeko egingo dituen obrei begira, 2.637.626 euroko kontratua esleitu eta sinatu berri du udalak, eta, horri esker, lanak epe laburrean hasi ahal izango direla aurreratu dute. Birgaitze integralaren planteamenduan honako hauek sartzen dira: auzoaren inguruko urbanizazio obrak, Larrinagatxu errekaren desbideratzea, eraikinak birgaitzea eta Auzo Bulegoa instalatzea, informazioa emateko, obrak eta laguntzak kudeatzeko eta tokiko prestakuntza eta enplegu planak bultzatzeko.

Udala arduratuko da auzoa berriz urbanizatzeaz, eta Naturan Oinarritutako Irtenbideetan (SbN) oinarritutako hirigintza proiektu berritzailea garatuko du, Eusko Jaurlaritzarekin lankidetzan. Horretarako, Eusko Jaurlaritzak 1.250.000 euroko dirulaguntza eman dio Udalari. “Hainbeste urteren eta buruhausteren ondoren, ‘Aramotz Berritu’ proiektuak aurrerapauso handia eman du eta datozen asteetan errealitate bihurtzen ikusiko dugu. Proiektu estrategikoa da Durangorako, gure herrian iraunkortasunari eta irisgarritasunari dagokionez garatu den proiekturik handienetako bat delako, eta, bestetik, herriko auzo ahulenetako batean garatuko delako. Azken egunetako albiste onen ondoren, bihar auzotarrekin batera ospatzeko aukera izango dugu”, adierazi dute Garrastatxuk eta Riosek.

Asteburuan jaia

Herria Auzo Elkarteak eta Aramotz berritzeko obra batzordeak jai txiki bat egingo dute zapatuan, auzoa eraberritzeko lanak hasiko direla ospatzeko. Aspaldiko eta gaur egungo argazki erakusketaz gainera, luntx bat eta musika izango dituzte. Ospakizuna 12:00etan hasiko dute, Aramotzeko plazan.


Autobus elektriko batek Leioako metro-geltokia eta EHUko campusa lotuko ditu

Leioako Udalak eta Garraio Sailak Leioako metro-geltokia eta EHUko campusa lotzeko proiektua adostu dute. Euskal Trenbide Sareak egitasmoari buruzko azterlan bat lizitatuko du hurrengo hilabeteetan.

Eusko Jaurlaritzako Lurralde Plangintza, Etxebizitza eta Garraio Sailak eta Leioako Udalak gaur, barikuan, aurkeztuko dute EHUko Leioako campusa eta metro-geltokia lotuko dituen anezka-zerbitzua. Horren bitartez, unibertsitatea eta Leioa banatzen dituen lau kilometroak elkartzeko autobus elektrikoko sistema berria abiaraziko dutela iragarri dute.

Azpiegitura eta Garraioetako sailburuorde Pedro Marcok eta udalerriko alkate Iban Rodriguezek azaldu dute hemendik aurrera landuko duten proiektuaren nondik norakoak, eta azpimarratu dute bi puntuen arteko mugikortasun jasangarri eta adimenduna autobus elektrikoko sistema baten bidez loturan oinarrituko dela. Erakunde bietako kideek berretsi dute hautabide hori ingurune- eta finantza-iraunkorrari dagokionez aukerarik mesedegarriena dela.

Linea berri horri ekiteko lehen urratsa 2022ko lehen hiruhilekoan egingo dutela iragarri dute, eta, horretarako, Euskal Trenbide Sareak (ETS) udalerriko autobus linea publikoaren diseinua aztertzeko lizitazio egingo du.

"Ingurumen-jasangarritasunaren eta berrikuntza teknologikoaren osagai sendoa duen jarduera da, eta aukera emango du campusaren eta metroaren arteko lotura nabarmen hobetzeko, lehendik dauden zerbitzuak osatuz", adierazi du sailburuordeak, eta nabarmendu du ibilgailuak % 100 elektrikoak izango direla eta beren karga-sistema izango dutela.

Bestalde, Leioako alkatea pozik agertu da akordio horregaz; izan ere, garraio publikoko sare berri bat sustatuko du herrian, leioaztarrei garraio publikoaren erabilera are gehiago erraztuko diena, eta, gainera, garraiobide guztiz jasangarria eta ingurumenarekiko atsegina izango delako. Gainera, balio erantsi bat suposatuko duela azaldu du, "Leioarentzat lan egiten dugun hiri-ereduarekin bat datorrena", hain zuzen.

Jarduerak finantzatu, antolatu eta gauzatzeagaz zerikusia duten alderdiak aurrerago sinatuko diren hitzarmenetan zehaztuko dira.


Reyes Azkoitia pilota txapelketa

Finalak jokatuko dituzte.


Dena gertu dute AKEko jokalariek denboraldia hasteko

Pixkanaka ohikotasunera itzuli dira AKEko futbol taldeko jokalariak. Abuztuaren bigarren hamabostalditik martxan dira. Lehen entrenamenduak egin dituzte, eta lagunartekoak ere jokatu dituzte –infantilek izan ezik–.

"Lagunarteko bi jokatu dituzte. Kadeteek zapatuan UDA-ren aurka berdindu egin zuten. Erregional Preferenteko taldeak, ordea, galdu egin zuen lagunartekoa. Liga hastear da, eta lehen jardunaldia Eztalan jokatuko du lehen taldeak, Beasainen aurka, hilaren 11n. Partidu gogorra dugu. Kadeteek eta gazteek hirugarren asteburuan abiatuko dute denboraldia", azaldu du Ibon Gezalaga presidenteak.

Bergara eta Antzuolako nesken kadete eta infantil taldeek, berriz, irail amaieran hasiko dute liga. "Bergararekin elkarlanean aurten ere talde bana martxan dago, eta herriko zazpina neskak jardungo dute bai kadeteetan eta baitan infantiletan ere".

Liga hastear den honetan, Eztalako aldagelak erabilgarri dituzte jokalariek, eta ohikotasun kutsuaz hasiko dute denboraldia.


Ager topaketak Andosillan eginen dituzte, ekainaren 3an

Euskara ardatz duten sei tailer antolatu dituzte. Parte hartzeko, izena eman beharko da maiatzaren 31 baino lehenago.

II. Ager topaketak Andosillan (Nafarroa) eginen dituzte, ekainaren 3an. Lehenbizikoak iazko azaroan egin zituzten, Azkoienen (Nafarroa). «Kausalitatez zein kasualitatez euskara ere sustatzen aritzen garen bakoitzaren egitasmo ezberdinak ezagutzeko eta ideia berriak sortzeko balio izan zuen ordukoak. Eta horri segida emanez, oraingoan, elkar ezagutzeaz gain baliabideak eskaintzea dugu helburu Agerraldian», adierazi dute antolatzaileek.

Ikusi gehiago: Euskararen agerraldia

09:30ean izanen da harrera, eta ordu erdi beranduago Agerraldiaren aurkezpena. Hortik aurrera, sei tailerretan parte hartzeko aukera egonen da: Familiak, baliabideak eta euskara; Despopulazioa eta euskara; Migrazioa, integrazioa eta euskara; Dirulaguntzak (Euskarabidea); Haurrak, nerabeak eta euskara; eta Barne komunikazioa eta saretzea. Tailerretan parte hartzeko, maiatzaren 31 baino lehenago izena eman beharko da, eta guztien artean bat bakarrik hautatzen ahalko da —denak ordu berean dira—. Solasaldi horiek dirauten bitartean, zaintza zerbitzua eskuragarri egonen da.

12:45ean izanen da topaketen amaiera ekitaldia. Hala ere, Herriko Gazteen taldeak Euskararen Eguna antolatu du, egun osoko egitaratuarekin. Bertzeak bertze, haurrentzako tailerrak, azoka, herri bazkaria eta kontzertuak izanen dituzte.

Agerraldia

Errigoraren ekimenez euskara sustatzeko sortu zuten Agerraldia, 2019an. Geroztik, egitasmoaren xede nagusia izan da euskararen ezagutza zabaltzea, erabilera handitzea, eta hizkuntzaren aldekotasuna indartzea. «Bizitzaren esparru guztietara heltzen den agenda zabal eta emankorra erditu du Agerraldiak azken urteotan: bertso eskolak, euskara egunak, elkar ezagutzeko bidaiak, ikerketak, sormen proiektuak, kirol talde euskaltzaleak, kontzertuak, mintzakide programak…». Agenda horren parte dira, hain zuzen ere, Ager topaketak.


Oteizaren eskulturak aztergai, 'Itxi Liburuak' saioan

Gaizka Arangurek aurkeztutako saioan Jorge Oteizaren artea aztertu dute, baita Zarauzko bizilagunak pentsalari moduan egindako hausnarketak ere.


Bihar ospatuko den Nafarroaren egunerako guztia prest

Amaia Kastorene Basaizea elkarteko kidearekin mintzatu gara.


Azpeitiko Ikastola Ikasberrik eskerrak eman dizkie Kilometroetan lagundu zuten guztiei

Guztien lana "eskertu, zoriondu eta ospatzeko" bazkaria antolatu dute

Kiruri jatetxean izango da azaroaren 26an


Grande-Marlaskak «errespetua» adierazi die Frantziako auzitegiei

Barne ministroak dio «itxaron» egin behar dela Urrutikoetxeari buruzko erabakia berresteko. Bake Bideak baikorki hartu du fiskalaren jarrera


CAFek Herbehereetan 60 tren egiteko kontratua lortu du

NS Nederlandse Spoorwegen enpresak bi pisuko trenen flota berritu nahi du, eta 600 milioi eurotik gorako kontratua sinatu du CAFekin

Lau kotxeko 30 tren eta sei kotxeko beste 30 tren egiteko kontratua lortu berri du CAFek. Herbehereetako NS Nederlandse Spoorwegen konpainiarekin 600 milioi eurotik gorako hitzarmena izenpetu du.

Oharrean nabarmendu dutenez, aurretik aldiriko zerbitzuetako 206 tren egiteko lana lortu zuen, eta NSk berriro konfiantza eman nahi izan dio. NSk trenbide sareko aldiriko eta hiriarteko zerbitzuak kudeatzen ditu. CAFek 2014an sinatu zuen lehen kontratua NSrekin.

CAFen arabera, eraikiko diren tren horiek edukiera handia dute, eta ibilgailura iristeko irisgarritasun handia. Tren horiek gehienez 160 kilometro orduko abiadura har dezakete, eta haietako bakoitzak pisu bateko eta biko kotxeen konbinazioak izango ditu. CAFen arabera, pisu bateko kotxeek mugikortasun murriztua duten pertsonentzako sarbide erraza eskainiko dute.

Kontratuak hainbat urtetarako lana ziurtatuko dio CAFi. Lehen trenak 2028an jarriko dira abian, hiriarteko tren ibilbidean. Gainera, tren kopurua handitu eta mugaz bestaldeko Alemaniarako eta Belgikarako tren bertsioak gehitzeko aukera jasotzen du kontratuak. Kasu horretan, zenbatekoa igoko litzateke: hori betetzeko balitz, 600 milioi eurotik 1.000 milioi eurotik gora igoko litzateke.


Azkoitia-Azpeitia ISB taldearen igandeko partida ere bertan behera gelditu da

Asteburu honetan Iraurgi SBren talde nagusiek ez dute partidarik jokatuko, emakumeen zein gizonen taldeen bi partidak bertan behera gelditu baitira kasu positiboak tarteko.

Azkoitia-Azpeitia ISB taldeak Lima-Horta Barcelona taldearen aurka igandean jokatu behar zuen partida bertan behera gelditu da. Iraurgi SBko kideek adierazi dutenez, sei kasu positibo izan dira Bartzelonako taldean, eta beste uneren batean jokatu beharko du etxeko taldeak haien aurkako norgehiagoka. Ez da, gainera, 2021-2022 denboraldian Andoni Lazkanoren taldeari bertan behera gelditu zaion lehen partida; izan ere, 17. eta 18. jardunaldietako partidak ere ezin izan zituzten jokatu taldean izandako hainbat positibo tarteko.

Beraz, asteburu honetan Iraurgi SBren talde nagusiek ez dute norgehiagokarik jokatuko, Juaristi ISBk Basquet Gironaren aurka datozen egunetan jokatu behar zuen partida ere bertan behera gelditu baita etxeko taldean egondako COVID-19 kasuengatik. Horrez gain, Iñaki Jimenezen mutilek joan zen astean Easycharger Palencia taldearen aurka jokatu behar zuten partida ere ezin izan zuten jokatu arrazoi beragatik.


Tta-kun areto futbol taldeak Gipuzkoako Kopako final hamaseirenetako kanporaketa jokatuko du gaur

Gipuzkoako Lehen Mailan ari den Euskalduna taldearen aurka neurtuko ditu indarrak Tta-kun taldeak. Gaur, ostirala, 22:30ean hasiko da neurketa Elkargunean.

Tta-kun areto futbol taldeak Gipuzkoako Kopa jokatuko du aurten ere. Taldeak gaur, ostirala, ekingo dio txapelketari Andoaingo (Gipuzkoa) Euskalduna taldearen aurka jokatuta; azkoitiarrek final hamaseirenetako lehia izango dute. Elkarguneko kantxan, 23:30ean hasiko da azkoitiarren eta andoaindarren norgehiagoka, eta irabazten duen taldeak txapelketan aurrera egitea lortuko du.

Azkoitiarrek maila ona erakutsi zuten aurreko denboraldian, azken unera arte borrokatu baitzuten maila igoera. Tta-kun taldekoek, ordea, ez zuten lortu Lehen Mailara igotzea, eta aurten, ahalik eta ondoen ekin nahi diote sasoi berriari. Liga txapelketari ekin aurretik, ordea, iaz maila onean aritu ziren Gipuzkoako Kopa jokatu beharko dute azkoitiarrek. Final laurdenetaraino iritsi zen Patxi Bastarrika entrenatzaileak zuzentzen duen taldea, tartean maila bat goragoko aurkariak kanporatuta.

Txapelketari ekiteko, ordea, aurrean koska bat goragoko —Gipuzkoako Lehen Mailan— Euskalduna izango dute aurkari. Azkoitiko Tta-kun taldea, ostera, Gipuzkoako Bigarren Mailan dago egun. Gaur kanporaketa gainditzen duen taldeak txapelketako hamasei talde onenekin lehiatzeko aukera izango du datozen asteetan.


Leurtzako aparkalekuan plaza online erreserbatzeko sistema paratu dute martxan

Urrozko eta Beintza-Labaiengo herriek aurrerapausoak eman nahi dituzte teknologia berrietan, eta Leurtzako aparkalekuan lekua erreserbatzeko online sistema paratu dute martxan.

Aparkalekuak dituen mugak eragin ditzakeen eragozpenak ekiditeko sortu dute online erreserbak egiteko sistema. Horri esker, etxetik atera aurretik erreserba egin eta lekua egonen dela ziurtatu dezake erabiltzaileak. Horretarako QR kode bat eta webgunerako sarbidea izanen dira eskuragarri.

Etorkizunean funtzionamendu hori izatea da helburua, baina momentuz eskuz ordaintzeko aukera ere egonen da.


Eskola-garraioa bermatzeko zuzenbideak eskaintzen dituen tresna guztiak erabiliko ditu Hezkuntza Sailak

Jokin Bildarratz Hezkuntza sailburuak esan du garraio-enpresek 15 helegite aurkeztu dituztela, eta, horren aurrean, "aukera ezberdinak" aztertu eta zuzenbideak eskaintzen dituen tresna guztiak erabiliko dituztela iragarri du, eskola-garraioa bermatuta egon dadin.


Berba egiteko prest!

Euskaraldiaren urtea dugu aurtengoa, hizkuntza ohiturak iraultzera eta euskarari gure eguneroko elkarrizketetan merezi duen tokia ematera dator. Gogotsu dator, gogor dator… eta gogotik eta gogor eragitera dator. Horixe jasotzen du, hain zuzen, aurtengo leloak: “Hitzez ekiteko garaia da! Hitzen bidez egin, hitzetik ekin, hitz egin!“.

Txorierri ere Euskaraldiaren olatura igo da eta gure kale eta auzoak Euskaraldiz jantziko ditu datorren azaroaren 18tik abenduaren 2ra.

Horretarako, Mankomunitatean, aurreko edizioetan bezala, Txorierrin Euskaraldia dinamizatuko duen koordinatzaile bat hasita dago lanean, Txorierriko sei herri-batzordeak koordinatzen. Orain arte, aurreko edizioetako balorazioa aztertzen eta aurtengo ediziorako gidalerro nagusiak zehazten ibili dira: zein entitatetara jo, nola jo, zer azaldu… Lan aberasgarria, zalantza izpirik gabe, euskara plazaren erdigunera atera nahi duen ororentzat. Udako oporraldiaren ostean, batzordeak martxan jarriko dira, berriz ere, Txorierriko herrietan. Adi, beraz, deialdietara! Herritar guztien laguntza eta gertutasuna behar izango baita Euskaraldiaren tentakuluak ertz guztietara irits daitezen.

Euskaraldiaren bigarren edizioan (2020) bezalaxe, hirugarren honetan ere entitateek toki berezia izango dute. Ariguneen bidez, elkarte, enpresa, eta bestelakoek arnasguneak sortzeko aukera izango dute euren arloan. Ahobizi eta belarriprest rolak hartuta, ariketa, herritarren lanpostuetara, aisialdi-ekintzetara eta abarretara zabaltzeko aukera paregabea dugu ariguneena. Zabalik dute dagoeneko entitateek Euskaraldian izena emateko aukera!

Berrikuntza gisara, Txorierriko gazteak erakarri nahi ditugu batzorde propioa sortu dezaten eta Euskaraldian toki aktiboa har dezaten. Euskarak etorkizuna izango badu, ezinbestekoa izango da gazteak ere euskararen aldeko ekimenetako antolatzaile eta subjektu ekintzaile izatea.

Gogoan izan, irailaren 28tik aurrera, norbanakoek Euskaraldian izena emateko aukera irekiko dela. Aurten, aurreko edizioetan izena emanda egon diren herritarrek parte hartzea konfirmatu baino ez dute egin beharko. Animatu zaitezte!

Txorierriko dinamizatzailea prest dago entitate zein norbanako orori laguntza eskaintzeko, Euskaraldi aurreko prozesua samurtzeko eta Euskaraldian zehar sor litezkeen zalantzei aurre egiten laguntzeko. Hainbat bidetatik jo dezake herritarrak dinamizatzailearen laguntza bila: Instagram bidez (@txorierrikoeuskaraldia), Facebook bidez (Euskaraldia Txorierri), posta elektronikoz (txorierri.euskaraldia@gmail.com) eta telefonoz (688634485).

Orain ez daukagu aitzakiarik, erabili daigun gure hizkuntza Txorierriko txoko guztietan. Zu behar zaitugu horretarako! Hitzez ekiteko garaia da!


Irailaren 24an izango da Maixabel filmaren estreinaldia, Tolosan

Tolosako Udalak Leidor aretoan datozen asteetan eskainiko diren pelikulen zerrenda argitaratu du; tartean da Donostiako Zinemaldiko Sail Ofizialean lehiatuko den Maixabel filma

Tolosako Udalak irailerako zine egitarau esanguratsua antolatu du, kalitatezko ekoizpenekin. Leidor aretoan izango dira saio guztiak; haurrentzako pelikulak, ohiko moduan, 16:00etan hasiko dira, eta helduentzako direnak, aldiz, 19:00etan. Segurtasun neurri guztiak beteko dira zinema aretoan, orain arte bezala.

Iraileko zinema saioei dagokienez, "aniztasuna" nabarmendu du udalak. Guztietan azpimarragarriena, Iciar Bollainek zuzendutako Maixabel filma. Pelikula honek, Juan Mari Jauregiren, ETAk 2000n Tolosan erail zuen politikari ohiaren, alarguna den Maixabel Lasaren historia kontatzen du, eta Donostiako Zinemaldiko Sail Ofizialean lehiatuko da. Filmaren eszena batzuk, Tolosan grabatu ziren, eta Leidorren izango da estreinaldi berezia, irailaren 24an (ostirala), 19:00etan hasita.

Hona hemen Maixabel filmaren trailerra:

Horrez gain, hainbat zinema jaialdietan aurkeztu den Las cosas que decimos, las cosas que hacemos filma proiektatuko da, baita bertako ekoizpena den Nora pelikula ere. Haurrentzako ere eskaintza aberatsa antolatu du udalak, eta besteak beste, Space Jam: nuevas leyendas filmaren estreinaldia izango da.

Ekainean hasi zen Leidor aretoan eskaintzen diren zinema emanaldietarako bonuen kanpaina. 10, 20 eta 30 saiotarako bonuak eskuratu daitezke esteka honetan edo Leidorreko leihatilan. Bonuen iraungitze data abenduaren 31a izango da, hau da, bonuak edozein garaitan erosten direla ere, data horretatik aurrera ez dute baliorik izango eta ezingo dira erabili.

Hona hemen iraileko eta urri hasierako zine saioen zerrenda osoa:


Udaletxeko balaustrada zaharberritzeko lanak esleitu ditu Getxoko Udalak

Getxoko Gobernu-batzordeak 191.708 eurotan (BEZ barne) esleitu ditu udaletxeko balaustrada osoa berreraikitzeko. Beharrok udal-eraikina kontserbatzeko jarduketa-planaren barruan daude, eta 6 hilabeteko egikaritze-epea izango dute. Plan horren barruan sartzen dira, halaber, eraikineko errementaritza eta forja-elementuak zaharberritzeko obrak; daborduko lizitazio-fasean daude, eta 204.525 euroko aurrekontua dute.

Lau urte igaro dira Getxoko udaletxearen aurreko zabalgunea babesteko baranda metalikoetako bat apurtu eta, goitik behera erorita, hiru ikasle zauritu zirenetik. Ordutik, hesituta egon da balaustrada apurtuta duen gunea, eta hura guztiz berreraikitzeari ekingo dio Udalak orain. Gaur azaldu dutenez, Gobernu-batzordeak 191.708 eurotan (BEZ barne) esleitu ditu hesi osoa berreraikitzeko. Beharrok udal-eraikina kontserbatzeko jarduketa-planaren barruan daude, eta 6 hilabeteko egikaritze-epea izango dute. Plan horren barruan sartzen dira, halaber, eraikineko errementaritza eta forja-elementuak zaharberritzeko obrak; daborduko lizitazio-fasean daude, eta 204.525 euroko aurrekontua dute.

Udal-iturriek zehaztu dutenez, udaletxeko balaustrada osorik berreraikitzeko lanak 1925ean datatutako jatorrizko proiektuaren diseinuari jarraituz egingo dira, "estilo neoklasikoko eraikinaren eta bere inguruaren estetika eta estilo arkitektonikoa gehien errespetatzen dituen aukera baita". Berreraikitzeko proposamena, jatorrizko proiektuarekiko ahalik eta fidagarriena, ondarearen ikerketan eta aldez aurreko azterketa historikoan oinarritzen da. Azterketa horiek udal Liburutegien eta Artxiboaren funtsakaz eta lankidetzagaz egin dira, balaustradak urteetan zehar jasan ahal izan dituen konponketak eta eraldaketak zehazteko.

Beste jarduera batzuk

Udaletxea kontserbatzeko planean, gainera, aurten gauzatu beharreko beste jarduketa batzuk ere sartuko dira, hala nola beheko eta lehen solairuetako eremuak berrantolatzea eta pintatzea, komunak berritzea irisgarritasun-araudian oinarrituta, osoko bilkuren aretoko argiteria-instalazio berria, irisgarritasun unibertsala hobetzeko analisia eta eraikinaren energia-auditoretzaren azterketa; baita 2022an aurreikusitako jarduerak ere, hala nola kanpoko guneak eta eraikinaren aurrealdea berritzea. Azkenik, azken asteetan jarri den suteen aurkako sistemaren instalazioa laster amaituko da.


Txotx egiteko zure txanda, Gurutzeta Sagardotegian

Aurten, txotx denboraldiari hasiera ematen, AMAK taldeko musikariak izan ditugu Astigarragako Gurutzeta sagardotegia. Orain, zuen txanda da!

Astelehen gauetan eta asteartetik larunbatera eguerdi eta gauetan irekiko dugu, 13:30-17:30 eta 20:00-00:00, eta ohiko aukerak berreskuratu ditugu: betiko menu tradizionala, 26 euroko menu murriztua astelehen, astearte eta ostegunetan; bakailaoa saltsan edo xapoa, enkarguz; eta otxoteek girotutako asteazken gauak, otsailaren 23tik aurrera.

Iaz ikasitakoarekin, egoerara egokitzen jarraitzen dugu, baina belaunaldiz belaunaldi jasotako tradizioaren goxotasuna mantenduz. Oraingoz, 10 laguneko taldetan eta eserita egin beharko dira otorduak, eta mahaiko kide bakarra altxa ahal izango da txotx egitera. Baina, aukeran izango duzue Gurutzetako kalitatezko sagardoa, bai Gorenak eta baita Euskal Sagardoa Jatorri Deiturakoa ere. Eta berriro ere martxan dugu kupela gustukoenaren alde botoa eman eta otordua doan irabazteko lehiaketa! Ez galdu aukera, dastatu eta gozatu gure sagardo berria!

Gurutzeta Sagardotegia Oialume Bidea 63

20115 Astigarraga Tlf: 943 55 22 42

www.gurutzeta.com

gurutzeta@gurutzeta.com


11 Ispilu: The long and winding road (The Beatles) #bertsioak

Bueltan da Rafa Ruedaren bertsioa saioa. Astero kantu baten eta talde baten bertsio ederrak entzuteko aukera dugu 11 Ispilu saioan. Denboraldi berria abiatzeko talde ezaguna hautatu du The Beatles naiz ez den taldearen kanturik eta ezagunena. Zaleen memorian leku berezia duen kantua da. Zerrendetan lehen postura iritsi zen azken katua zian zen ‘ The long and the winding road’. Gaurko saioan entzungo ditugu bertsioak honako hauek dira; Paul McCartney, Ray Charles, Leo Sayer, Regina Velázquez, Cher eta Aretha Franklin.

https://bilbohiria.com/docs2/2022/11ispilu/11_ispilu_181_the_long%20_and_winding%20_road.mp3

Deskargatu hemen.


Jenny Ross: "Euskaraldiak gogorarazten dizu inportantea dela euskaraz egiten saiatzea"

Ingalaterran jaioa, Jenny Ross Aiara iritsi zen senarra eta seme zaharrenarekin duela bederatzi urte. Ingeleseko irakaslea da hemen, eta adierazi duenez, jende askok hitz egiten dio Aian euskaraz. Euskararekin izan duen eta duen harremanaz aritu da hura Aitziber Arzallus kazetariarekin solasean, UKTk Euskaraldia dela-eta datozen asteetan egingo duen Euskara arnas bideo bidezko elkarrizketen eta erreportajeen serierako.

Ingalaterran jaioa, Jenny Ross Aiara iritsi zen senarra eta seme zaharrenarekin duela bederatzi urte. Ingeleseko irakaslea da hemen, eta adierazi duenez, jende askok hitz egiten dio Aian euskaraz. Ikasketa prozesuari dagokionez, azaldu du gorabeheratsua dela, "egun hobeak eta txarragoak" baititu. Euskararekin izan duen harremanaz, euskararekin izan duen bizipenaz eta euskarak urteotan eman dion guztiaz hitz egin du hark Aitziber Arzallus kazetariarekin.

Urolako Komunikazio Taldeak (UKT) Euskaraldia dela-eta osatu duen Euskara arnas seriearen barruko ikus-entzunezkoetako laugarren protagonista da Ross. Datozen egunetan –Euskaraldiak irauten duen bitartean, egunero– UKTk argitaratuko dituen euskaldunberriei egindako elkarrizketetako laugarrena da honako hau, eta datozen egunetan eskualdeko gainerako herrietako protagonista banaren bideoak argitaratuko ditu taldeak. Gainera, Urola Kostako Hitza egunkarian euskarari lotutako hainbat erreportaje irakurri ahal izango dira datozen asteetan.

Hona hemen orain arteko elkarrizketak:

Azpeitia: Carmen Calzas

Zumaia: Esther Cruz

Aizarnazabal: Eli Muñoz


Erromeria Eguna egitarau zabalarekin dator

Pandemiak eragindako bi urteko etenaldi derrigortuaren ondoren, bueltan da Errenteria-Oreretako Erromeria Eguna. Ereintza Dantza Taldeak antolatzen duen jaialdia datorren larunbatean izango da, hilak 16, eta honakoa izango du XXIII. edizioa. Eguna gozatzeko eta jai giroan ospatzeko, egitarau zabala prestatu dute antolatzaileek, eta horien inguruko xehetasunak eman dituzte gaur goizean Juantxo Maiak, Vanesa Castañok, Maialen Iribarrenek, Ainhoa Uriak, Izaskun Perezek eta Beñat Riosek.

Herrian erromeria giroa sortzeko eta elkarrekin festa giroan dantzatuz ondo pasatzeko helburuarekin, askotariko jarduerak antolatu dituzte. 10:45ean musikariak izango dira kalera aterako diren lehenak. Euren diana, Zubietako Joaldunekin batera, herriko kaleetan murgilduko da herria girotzen hasteko. Horrez gain, 10:30etik 11:30era, Foru plazan, Niessen Elkarteko kideek Errenteriako IX. Bola Joko Sari Handia antolatu dute.

Diana bukatuta, 11:30ean, hamaiketakoa egingo dute Koldo Mitxelena plazan, eta mokadua jan ondoren, 12:00etan, Aiko taldearekin batera, herriko kaleetatik ibiliko den kalejira hasiko dute. Kalejira hori herriko plaza ezberdinetan geldituko da, eta honako ibilbidea osatuko du: Koldo Mitxelena plaza, Xabier Olaskoaga plaza, Foru plaza, Herriko plaza eta Zumardia. Ibilbidea osatuta, 14:00ak aldera bukatuko da Zumardian.

Goizeko ekintzak burututa, sabelak betetzeko unea izango da. 14:30ean hasiko da 350 lagunentzako herri bazkaria Merkatuzarren, Intxaurrondoko Lagunek prestatua. Bazkariko txartelak salgai daude dagoeneko Arkaitza tabernan eta Paki Dietetika Zentroan, 8 euroan gaztetxoentzat eta 15 euroan gainontzekoentzat.

Arratsaldeko programazioa 18:00etan hasiko da Zumardian. Lehenik, txalapartariak eta musikariak igoko dira oholtzara, eta ondoren, erromeria hasiko da Patxi Perez eta konpainiaren eskutik.

Errenteria Dantzan, igandean

Erromeria Egunaz gain, datorren igandean ere, hilak 17, dantza protagonista izango da herrian, Errenteria Dantzan jaialdia egingo baitute. Urtero egiten duten moduan, aurten ere atzerriko dantza talde bat dakarte Ereintza Dantza Taldeko kideekin batera aritzeko. Aurten datorren taldea Guinea Bissauko Grupo Cultural Netos de Bandim da. Dantza talde afrikar hori 2000. urtean sortu zen bertako haur eta gazteen integrazio sozio-kulturala bultzatzeko.

Emanaldi horiek 19:00etan hasiko dira Zumardian, eta guztira 35 dantzarik, 8 perkusionistak eta 2 zuzendarik hartuko dute parte.


"Ez genuen espero Gau Beltzaren inguruan sortu den mugimendu guztia"

Igandean Villabonako Azoka Ekologikoa zuzenean eskaini zuen Ataria Irratiak. Jaime Altuna herritarra emanaldian izan zen, Gau Beltzaren inguruan hizketan. Elkarrizketa osorik, jarraian:


Larrabetzuko Udalak aldaketa “puntuala” proposatu du HAPOn

Larrabetzuko Hiri Antolamenduko Plan Orokorrak (HAPO) ezarrita duenez, frontoiaren atzean dagoen lurzoruak bizitegi-erabilera izan behar du. Han, etxebizitza-bloke bi altxatuko dira –guztira 53 etxebizitza–, eta aparkaleku bat, erdialdean. Plana gauzatzeko, proiektua garatzen hasi da, baina konturatu dira, araudia behar bezala betetzeko, ez dagoela lekurik lurrazpiko aparkalekuak egiteko. Horregatik, Larrabetzuko Udalak eskatu du HAPOn aldaketa “puntual” bat egitea. Uztailaren 31ra arte, herritarrek ekarpenak egin ditzakete helbide honetan: hirigintza@larrabetzu.eus.

Araudia betetzeko, 83 aparkaleku egin behar dira lurrazpian, baina horretarako leku nahikorik ez dago. Beraz, Udalak uste du konponbide bakarra bizitegietako eremuaren sakonera handitzea dela eta horregatik proposatu du aldaketa “puntuala” HAPOn, azalera doitzeko eta hornitze-estandarrak betetzeko. Aldaketa horrekin batera, beste doikuntza txiki batzuk ere egingo dira: esate baterako, lurzoruaren mugak eta eraikinen ezarpen-kotak eta altuerak aldatuko dira. Gainera, Udalak eraikinetan baimendutako gehieneko hegaldien erregulazioa berregokitzea proposatu du, HAPO bizigarritasun-baldintzen dekretu berrira egokitzeko.

“Aldaketak ez dauka eragin berezirik herrian, lur azpian jarriko diren aparkalekuetan eragina izango duelako, hau da, apur bat handiagoak izango direlako. Etxebizitzak berdin-berdin egingo dira eta ezaugarri berak izango dituzte. Kanpoko berdegunea ere apur bat desberdina izango da. Dena dela, Udalak berak erabaki horiek ezin ditu hartu, argitaratu behar dira eta herritarrek ekarpenak egiteko aukera izan behar dute. Eta hori egin dugu”, esan du Iñigo Gaztelu alkateak.


Egunpasa polita

Manu Olano, Txepe Agirrezabala, Izaskun Elizaran, Malentxo Arrospide, Marimi Ugalde eta Joxe Agustin Arrietak hamabostean behin hartu dute parte Ataria Irratiko solasaldietan. Denboraldia amaituta, estudiotik kanpo elkartu dira, Lizartzan, lagunarteko giroan egunpasa egiteko.

Pasa den urtean denboraldia amaitu, eta irailean Altzon elkartu ziren solaskideak, eta bertan Altzoko Handiaren ibilbidea egin ostean, ostatuan egin zuten bazkaria. Egun ederra pasa zutela ikusita, aurten ere denboraldia amaitzearekin batera, errepikatu egin nahi izan dute, eta guztiak Lizartzan elkartu dira. Lehendabizi mendi buelta egin dute, eta ondoren, ostatuan egin dute bazkaria.


Frankistak goraipatzen zituen plaka bat kendu dute Donostiako Polloe hilerritik

'Jainkoaren eta Espainiarengatik' eroritakoen aldeko plakak Memoria Historikoaren Legea betetzen ez duela esan dute Donostiako Udaleko ordezkariek. Aranzadi zientzia elkarteak eginiko ikerketa baten arabera, «gutxienez» hamazazpi miliziano daude han hobiraturik, frankisten artean.

Espainiaren eta Jainkoaren idealak defendatzeagatik hil zituztenen oroigarri. Testu hori zeukan Donostiako Polloe hilerriko mausoleo frankistak, baina gaur goizean kendu dute Donostiako Udaleko langileek. «Memoria Historikoaren Legea betetzen ez zuen plaka bat zuen, eta, beraz, kendu eta biltegiratu egin da», esan du Ane Oiarbide Eskubide Zibilen zinegotziak.

Joan zen astean iragarri zuen Eneko Goia alkateak plaka kenduko zutela, Aranzadi zientzia elkarteak eginiko ikerketa baten ostean. Horretan ondorioztatu zutenez, frankisten artean gutxienez haien hamazazpi biktima daude han hobiraturik, haien sendiek jakin gabe.


Itzalaldi masiboak Ukrainan eta Moldavian, Errusiak egindako hainbat erasoren ondorioz

Ukrainan, gutxienez 4 pertsona hil, eta 30 zauritu dira erasoengatik. Herrialdeko azpiegitura energetikoaren % 50ek kalteak ditu.

Josep Borrell Europar Batasuneko Atzerriko eta Segurtasun Politikako Goi Ordezkariak salatu egin du asteazkenean Errusiak Ukrainako azpiegituren aurka egindako eraso bolada. Eraso horien ondorioz, itzalaldi masiboak daude Ukrainan eta Moldavian, eta Ukrainan gutxienez 4 pertsona hil, eta 30 zauritu dira. Herrialdeko azpiegitura energetikoaren % 50ek kalteak ditu.

"Salaketa irmoa Errusiak Ukrainako zibilen eta azpiegituren aurka egindako eraso kriminalen aurrean. Itzalaldi masiboak, Moldavian ere", gaitzetsi du europar diplomaziako buruak, sare sozialetan zabaldutako mezu baten bidez.

Goi Ordezkariak zehaztu du "ankerra eta gizagabea" dela milioika pertsona neguan urik, argindarrik eta berokuntza sistemarik gabe uztea. Adierazi duenez, errusiar ekintzen aurrean, Europar Batasunak Ukraina eta Moldavia babesten jarraituko du.

Moldavian "itzalaldi masiboa" dago Ukrainan izandako erasoen ondorioz. Andrei Spinu lehen ministrordeak, Azpiegitura arduraduna bera, adierazi du sarea kudeatzen duen enpresa lanean dabilela, "herrialdeko % 50etik gora berriro argindarrera konektatzeko". Itzalaldiak, besteak beste, Chisinau hiriburuari eragiten dio, tokiko komunikabideen arabera.

Testuinguru horretan, Kieven eta Ukrainako beste hiri batzuen aurka misilez egindako eraso masiboak gutxienez 4 hildako, eta 30 bat zauritu utzi ditu: "Errusiak mundu osoari erakutsi dio hau benetakoa dela", esan du Volodimir Zelenski Ukrainako presidenteak, Europar Batasunak Errusia "terrorismoa bultzatzen duen Estatutzat" jo eta gero; "67 misil baliatu ditu gure azpiegituraren kontra, gure sare energetikoaren aurka, eta gure jendearen kontra. Emaitza tragikoa da: zauritu asko, eta hildakoak ere badaude", adierazi du.

Ukrainako agintarien arabera, errusiar aire erasoek herrialdeko azpiegitura energetikoa kaltetu dute; hortaz, premiazko neurriak hartu beharko dituzte neguari aurre egiteko. Kieveko alkatearen esanetan, Bigarren Mundu Gerrako garaietatik okerrena izan liteke.


Euskal Kopako Final Four-a, Usabalen!

Asteburu honetan Usabalen jokatuko dira Saskibaloiko Euskal Kopako finalerdiak. Bertarako txartela lortuta iritsiko dira Atletico San Sebastián, Valle de Egües, Tecnun Askatuak eta etxean jokatuko duen Redline Mekanika TAKE.

Larunbatean saskibaloiaren festa izango da Usabalen! Izan ere, Euskal Kopako finalerdiak jokatuko dira bertan 18:00etan eta 20:00etan hurrenez hurren. Lehen finalerdian, Tolosako TAKEko mutilak Donostiako Atletico San Sebastian taldearen aurka lehiatuko dira. Eta bigarren finalerdian, Iruñeko Valle De Egües eta Donostiako Tecnun Askatuak ariko dira nor baino nor gehiago. Bi finalerdietako irabazleek finala igande arratsaldean jokatuko dute Galdakaoko Urreta Kiroldegian.

Denboraldi bikaina izaten ari da TAKEko gizonezkoen lehen taldea burutzen ari dena. Izan ere, ligako sailkapenean lehen postuan da taldea eta honi esker finalerdia etxean jokatzeko aukera izango du. Ilusioz gainezka asteburu honetan denboraldiko lehen tituluaren bidean bi partiduak irabazteko asmotan azaldu dira. Aurkariak ligako talderik indartsuenetarikoak diren arren, taldea konfiantzaz eta gogoz ari da prestatzen asteburua.

Garaipena lortzeko bidean, larunbatean Usabal betetzea ezinbestekoa izango denez, zaletu guztiak kiroldegira bertaratzea animatu nahi ditu klubak. Beraz, badakizue, ez galdu finalerdiak eta babestu gure mutilak!

Taldeak igandeko finalerako txartela lortuko balu, Tolosatik Galdakaora joateko autobusa dohain izango litzateke TAKEren eskutik. Interesetik baduzue, jarri TAKErekin kontaktuan Instagram, Twitter edo Facebook bidez edo bidali mezu elektroniko bat takekomunikazioa@gmail.com -era ostirala baino lehen.

Larunbatean babestu dezagun gure taldea! Bete dezagun Usabal, zuen babesa ezinbestekoa da eta!

Aurrera mutilak! 1,2,3... TAKE!


Zortzi urtean zuzendari direnek aukera izango dute urtebetean eskolarik ez emateko

Eusko Jaurlaritzak zuzendaritza funtzioa eskuratzeari, prestakuntza jasotzeari, ebaluatzeari eta zuzendaritza jarduna aitortzeari buruzko dekretua onartu du. Besteak beste, ordainsariak hobetuko dizkiete. Ikastetxe publikoetan izango du eragina.

Eusko Jaurlaritzako Hezkuntza Sailaren irudiko, zuzendaritzen jarduna ikastetxeen funtzionamendua hobetzeko «eraginik handiena duten faktoreetako bat» da. Hori horrela, erabaki dute unibertsitatez kanpoko zuzendaritza funtzioa eskuratzeari, prestakuntza jasotzeari, ebaluatzeari eta zuzendaritza jarduna aitortzeari buruzko dekretu berri bat egitea. Irailean plazaratu zen zirriborroa, asteon onartu dute gobernu kontseiluan, eta Jokin Bildarratz Hezkuntza sailburuak eta Begoña Pedrosa Hezkuntza sailburuordeak gaur aurkeztu dute, Donostian egin duten agerraldian. Ikastetxe publikoetako zuzendaritza taldeen prestakuntza indartzea, zuzendaritzen funtzioa ebaluatzea eta haien jarduna aitortzea du xede dekretu berriak. Aitortza hori egiteko, besteak beste, zuzendari izateagatik jasotzen duten ordainsari ekonomikoa handituko diete, eta, gainera, behin zortzi urtean zuzendari izanda, aukera izango dute urtebetean eskolarik ez eman eta beste lan batzuk egiteko.

Dekretuaren «funtsezko» alderdietako bat zuzendaritza taldeen prestakuntza izango da, sailaren esanetan. Hala nabarmendu du Bildarratzek: «Gero eta hobeto prestatutako zuzendariak nahi ditugu». Prestakuntzak zuzendaritzako talde guztiarentzat izango dira, eta hasierako prestakuntza, eguneratzeko programak eta etengabeko prestakuntza jasoko dituzte. Gainera, lehenengoz, ezohiko bidetik izendatutako zuzendariek ere —zuzendari izateko inor borondatez aurkezten ez den eskoletan pasatzen da— prestakuntza jasoko dute. Askotariko formakuntzak egongo dira: irakasle guztiek jaso ahal izango duten aurretiazko prestakuntza, gerora hautagai izango direnei zuzenduta; zuzendari izaten hasterako jasoko den prestakuntza; eta esperientzia duten zuzendaritza taldeek eguneratzeko programak izango dituzte. Zortzi urte zuzendaritzan igarota, eguneratze programa espezifiko bat gainditu beharko dute.

Formakuntza emateaz gain, zuzendaritzen ebaluazioari ere erreparatu asmo diote. Hezkuntza ikuskaritzaren ardura izango da, eta bi motatako ebaluazioak egingo dituzte. Batetik, zuzendaritza funtzioaren jardunaren ebaluazio trebatzailea. Azaldu dutenez, etengabeko ebaluazioa izango da, agintaldi osokoa, eta zuzendaritza lana hobetzea izango da helburua. Bestetik, zuzendaritza taldearen agintaldia amaitutakoan ere ebaluatuko dituzte. Bertan emaitza positiboa edukiz gero, aukera izango dute karguan jarraitzeko.

Eta, azkenik, zuzendarien lana aitortuko dutela ziurtatu dute. Esaterako: zortzi urteko agintaldia amaituta ebaluazio positiboa jaso duten zuzendariek aukera izango dute urtebetean eskolarik ez emateko. Ikasturte hori zuzendaritza talde berriaren tutoretza lanak egiteko edo «hobekuntza profesionaleko ikastaroetarako» erabiliko dute. Horrez gain, ordainsaria ere igoko diete. Zuzendari kargua dutenek ordainsari osagarri bat jasotzen dute; zuzendaritza lanak amaitutakoan ere zati bat finkatzen diete, eta jasotzen jarraitzen dute erretiroa hartu arte. Orain arte, zuzendari lanak utzitakoan ordainsari osagarriaren %20 jasotzen jarraitzen dute zuzendaritzan lau urte pasatzen dituztenek; zortzi urte egiten dituztenek, %40; hamabi urte egiten dituztenek, %60; eta hamasei urte pasatzen dituztenek, %70. Zortzi urtean lan egiten dutenei hobetuko diete: %40koa izan ordez, %50ekoa izango da. Bestelako zenbait neurri ere badaude: besteak beste, ordutegi eta egutegi malguak izateko eskubidea aitortzen diete zuzendariei; zuzendaritza taldeko kide guztien ebaluazio positiboa irakaskuntza eta lanbide meritutzat hartuko dute; eta bigarren agintaldiaren ostean ikastetxez aldatu nahi duten zuzendariek lehentasuna izango dute eskola publiko bat aukeratzeko, deitzen diren lehenengo bi lehiaketetan.

Beste neurri batzuk

Zuzendaritza jardunerako «lagungarriak» izan daitezkeen beste proposamen batzuk ere badaude dekretuan, ohar bidez azaldu dutenez: zuzendaritzei autonomia emango diete berrikuntza proiektuak garatzeko; ikastetxeei baliabide materialak eta pertsonalak eskainiko dizkiete zeregin burokratikoak murrizteko; eta ordezkoak jarriko dituzte zuzendari lanak egin behar dituzten irakasleek ematen ez dituzten eskolak emateko.


Duatloi txikia egin dute Arespalditzan, festak kirol bidez ere gozatzeko

11:00etan izan da proba herrikoia, eta 4 lasterketa egin dituzte guztira.

Euri abisua ez da oztopo izan Aiarako jaietako duatloi txikia egiteko. 11:00etan zegoen finkatuta hitzordua Iñaki Isasi taldearen eskutik, eta hamarnaka haur zein guraso animatu dira kirol proban parte hartzera. Arespalditzako plazan kokatutako karpa izan da irteera eta helmuga gunea. 2008 eta 2014 urte bitartean jaiotakoek hartu dute parte, adinaren arabera egokitutako zirkuitua osatuta.

Koskorrek (2008-2009 urteetan jaiotakoek) 1.100 metro osatu behar izan dituzte korrika, eta 2.100 metro bizikleta gainean. Kumeek, aldiz, (2010-2011) 800 metro burutu dituzte lasterketa eta 1.400 metro txirringan. Eskola kategorian, berriz, 2012-2013 urteetan sortutakoak pilatu dituzte; zirkuituan barrena 400 metro korrika eta 700 bizikletarekin egiteko. Azkenik, proba irekia egon da, 2014. urtetik aurrerakoek ere duatloiaz gozatzeko. Azken horiek 300 metrori egin behar izan diete aurre korrika, 400 metroko bizikleta ibilbidearekin helmugaratzeko.

Ekimen herrikoia izanik, guztiak izan dira irabazle. Arratsaldean, ordea, txirrindularitzak hartu dio lekukoa. Hain zuzen, Jesus Isasi Txirrindularitza Sari Nagusia jokatu da Aiaran barrena.


Markina-Xemeingo Berdintasun Batzordeak lehen bilera antolatu du

Markina-Xemeingo Udalak joan de martitzenean [ekainak 7] osoko bilkuran onartu zuen aho batez II. Berdintasun Plana. Horren aurkezpena osatu zuten Eztizen Telletxea udaleko lehen berdintasun teknikariak eta Idoia Arrieta udal zinegotziak joan den eguenean [ekainak 9]. 2022-2025 aldirako planaren oinarri nagusietako bat berdintasun batzordea da.

“Herriko eragile ezberdinen kolaborazioari esker sortu da plan berria, udalean bertan eta udaletik herrira burutzen diren ekintzetan berdintasun ikuspegia txertatzeko. Prozesu guzti honetan herritar eta eragileen parte-hartzea sustatu da”, adierazi dute.

Berdintasun batzordeak bere lehen bilera antolatu du bihar [ekainak 16] 18:30ean kultur aretoan. Batzordea irekia eta zabala izango da, hau da, udal ordezkariez gain, edonork parte hartu dezake. Udalak Markina-Xemein anitz eta berdinzale bat eraiki nahi du denen artean. “Genero berdintasunari buruzko gaietan proposamenak eta esku hartzeak egitea da helburu nagusia, eta udalagaz lankidetzan aritzea hauek abian jartzeko”, zehaztu dute.

Berdintasun batzordea organo aholku emailea da, beraz, udal politikan aholkuak emateko boterea izango du, “berdintasun erreala lortzeko helburuz”. Berdintasun batzordearen lehen bileran parte hartzeko herritarrei gonbidapena luzatu diete.


Kaletxikitarren danborrada: Ontza elkartearen ereserkia


Amalur taldekoak Pagoetara joango dira igandean

LAZKAO // Amalur mendi taldekoek Pagoetako parke naturalean egingo dute igandean txangoa. Urdaneta auzotik (Zarautz) abiatu, Oñarreta eta Lizara lepoak igaro, eta Pagoeta gailurrera (714m) igoko dira. Aiara jaitsi, eta abiapuntura itzuliko dira (7 km, 365 m desnibela, 3 ordu). Itzala taberna paretik 08:30ean irtengo dira, eta 13:30ean itzuli.


Tolosaldea IKT taldeko mutilak estatuko lehen mailako kopan ariko dira

Pausoak emanez jarraitzen du Tolosaldea IKT igeriketa taldeak. Estatuko lehen mailako kluben arteko kopan parte hartuko dute, igoera lortu berritan.

Euskal Herriko Kluben Arteko Kopan lortutako puntuei esker igo dira lehen mailara. 81 taldek parte hartu zuten estatu osoan egin ziren probetan eta bigarren geratu ziren Tolosaldeakoak. Sailkapen horretako lehen sei taldeak igo dira mailaz. Datorren azaroan, beraz, Tolosaldea IKTko mutilen taldeak lehen mailako Espainiako Kopan parte hartuko du.

Tolosaldea IKT taldekoak «oso pozik» daude lorpenarekin: «Betidanik taldekako txapelketei garrantzi berezia eman diegu, taldea indartzen dutelako, eta motibazioa suposatzen dutelako».


Ikasturteari, ginga

Loinatz musika eskolak kontzertuko zikloa antolatu du ikasturtea borobiltzeko. Bihar programa bereziko ikasleen txanda izango da, 19:30ean, Igartzako Jauregian, Garazi Zubeldia biolin-jotzailearen eta Marta Aroztegi piano-jotzailearen eskutik. Datorren astean lau kontzertu gehiago izango dira.

«Pandemiak askatasun-puntu bat eman duenez, ez dugu zalantzarik izan ikasturte amaierako kontzertuen ohiko zikloa berriro antolatzeko», diote Beasaingo musika eskolatik.

Halere, kontzertuak segurtasuna eta osasuna bermatzeko neurriekin egingo dira. Eskuak garbitu behar dira, musukoa une oro erabili erabili behar da, eserita entzun behar dira saioak eta edukierak espazio bakoitzaren araberakoak izango dira. Sarrera librea izango da, eserlekuak bete arte.

Kalean izango da emanaldietako bat, asteartekoa. Konbo, kantu eta trikitixa taldeak Erauskin plazan egingo du bere emanaldia, 19:30ean. Antolatzaileek garaiz joateko eskatu dute, azken unean pilaketarik sortu ez dadin. Andre Mari Zeruratuaren Elizan bi saio egingo dira.

Doinu ezberdinak

«Kontzertuak oso erakargarriak dira ikasleentzat. Eta, nolabait, gurasoengana eta, oro har, publikoarengana hurbiltzeko aukera ematen digu», nabarmendu dute musika eskolatik. Musika genero ezberdinak entzuteko aukera egongo da: Shostakovich, Huntza edo Adele.

Ikasleen kontzertuak

· BIHAR, OSTEGUNA. Programa bereziko ikasleak.Igartzako Jauregian, 19:30ean.

· ASTEARTEAN. Konbo-kantu-trikitixa talde-ak.Erauskin plazan, 19:30ean.

· ASTEAZKENEAN. Narama.Abesbatza eta koraltaldea. Andre Mari Zeruratua-ren Elizan, 19:00etan.

· OSTEGUNEAN. Instrumentuak eta kantua.Igartzako Jauregian, 19:30ean.

· OSTIRALEAN. Harizko orkestra.Andre Mari ZeruratuarenElizan, 19:30ean.


Etxauri plazako Haurren Auzoak argia ikusi du

Milioi erdiko inbertsioaren ostean obrak amaituta, Gasteizko Udalak dagoeneko jarri du martxan Haurren Auzoa, Etxauri plazako jolas eremu berria.

Gasteizko Alde Zaharreko haur eta gurasoen (bereziki Ramon Bajo ikastetxekoen) ekimenez abiatutako Haurren Auzoa proiektuak argia ikusi du, azkenik. Izan ere, Etxauri plazako jolas eremu berri, naturalizatu eta berritzaile hau Gasteiz Hobetuz parte-hartze prozesuaren emaitza da, eta 570.013,76 euroko inbertsioa izan du, Next Generation EU funtsen bidezko finantziazioarekin.

Espazio berria diseinatzeko auzoko bizilagunen proposamenak txertatzeko asmoa izan duela ziurtatu Udalak: besteak beste, aurrekoa ordezteko ping-pong mahai berria, eskalatzeko eremu bat edota ipuin kontaketarako espazio bat jarri dituzte. Espazioak, gainera, landarez estalitako mendi hegal inklinatu berri bat du, Gasteizko Mendiei begiratzeko balkoi gisa ere balioko duena.

"Gaur amaitu dugun proiektu honek oso ongi jasotzen du Gasteizen green DNA, eta, gainera, bizilagunen ekimenetik sortu zen. Eremuari esker, hiri ingurunea hobetzea lortu dugu: orain espazio erakargarriagoa eta dinamikoagoa dugu Gasteizko bihotz-bihotzean, azpiegitura berde handiagoa duena eta haurren eskariei egokitzen zaiena", adierazi du Gorka Urtaran alkateak.

Hala ere, Udalak familien kritikak jaso ditu Haurren Auzoa, edo nola zapuztu parte-hartze prozesu bat gutunaren bitartez.

Hiru eremu

Haurren Auzoa jolas eremuak hiru espazio nagusi ditu:

Eremu inklinatua: Landarez estalitako mendi-hegal bat eraiki dute, itsasontzi baten brankaren formarekin. Gasteizko mendiei begiratzeko balkoi gisa balio du. Kopenhageko Zitadela edota Errenteriako San Marko Gotorlekua izan dira eremu honetarako erreferentzia. Bertan egoteko eta erlaxatzeko izango da, egurrezko eserlekuak ditu, eta ipuinak kontatzeko eremu gisa ere funtzionatuko du. Alboetan landareak eta lore multzoak ditu.

Egurrezko horma: Aurrez zegoen metalezko hesiaren ordez, egurrezko horma bat jarri dute parke berria eta aparkalekua bereizteko. Horma horren inguruan hainbat jolas jarri dituzte: soken bidezko eskalada, horman finkatutako txirristak, enborren eta harrien gaineko oreka, zabu egokitua... Gainera, jasangarriagoa izateko, gomaren partez egur azalak jarri dituzte zoruan.

Erdiko espazioa: Antzokiaren eta hormaren arteko eremua partzialki zolatutako espazioa bilakatu da. Lorategi zulatu bat du erdian, aldapaz inguratua. Eremu naturalizatuan enborrez egindako espiralak daude, oreka-jolasak egiteko. Eremu zolatuan ping-pongeko mahaia eta saskia jarri dituzte; saskiak hainbat uztai ditu, zuhaitz baten antzera.

Horrez gain, eserleku berriak eta argiak jarri dituzte, baita zuhaitz berriak landatu ere, espazioari itzala eta berde kolorea emateko. Aurrez zeuden zuhaitz batzuk ere mantendu dituzte, hala nola lizar handi bat.

Bestalde, Etxanobe lorategian 5 eta 12 urte bitarteko haurrentzako tirolina bat jarri dute, Ramon Bajo ikastetxeko haurren eskaerari erantzuteko.


Unai Portillo eta Egoitz de Ibargoitia, IXA webseriearen zuzendariak

Formatu bertikalean grabatutako webseriari buruzko xehetasunak eman dizkigute zuzendariek.

Udazkenean ZUT eta Ttap aplikazioetan estreinatu zen IXA, mugikorrentzat eskulisiboki sortutako lehenengo webseriea. Formatu bertikalean grabatuta dago bere osotasunean. Hortaz hitz egin dugu Unai Portillo eta Egoitz de Ibargoitia zuzendariekin.


Arrats gorri, goiz argi

Zerua arrosa bilakatu zen atzo iluntzean, irudi ikusgarriak utziz. Herritar asko eta asko etxean sartuta dauden honetan, eskertuko zuten naturaren ikuskizuna.

Neguaren betean egonagatik, azken egunotako ilunabarrek ez dute adierazten tristurarik. Atzo iluntzean, esaterako, argazkiko itxura zuen zeruak: Urola ibairaino iritsi zen haren kolore arrosa. Herritar asko eta asko etxean sartuta dauden honetan, eskertuko zuten naturaren ikuskizuna. Arrats gorri, goiz argi dio esaera zaharrak, eta ea pixkanaka-pixkanaka egunek lehengo argitasuna berreskuratzen duten.


Aurrez aurreko hitzordua webgune zein aplikazio bidez eskatu liteke Osakidetzan

Gobernu Bileraren osteko agerraldian, Gotzone Sagardui Osasun sailburuak adierazi du webgunetik eta aplikaziotik Osakidetzan lehen arretako hitzorduak eskatzeko aukera martxan dela berriz. Horrez gain, sistema berritu dutela ere iragarri du, herritarrek zita "azkarrago" eskatzeko eta "profesional egokienengana" albait arinen iristeko.

Bingen Zupiria bozeramailearekin eta Olatz Garamendi Gobernantza Publiko eta Autogobernuko sailburuarekin batera, Gotzone Sagardui Osasun sailburua agertu da gaur prentsaren aurrera Eusko Jaurlaritzaren Gobernu Bilera amaitu berritan. Azken egunetan Osakidetzan egindako greben inguruko balorazioa egin ostean, lehen arretako hitzorduak eskatzeko prozedurak izan ditu hizpide.

Sagarduik adierazi duenez, gaurtik aurrera webgunetik eta aplikaziotik hitzorduak eskatzeko aukera martxan da berriz. Pandemiaren egoera tarteko, telefono bidez edota osasun zentroetan soilik eskatu zitekeen zita orain arte; "normaltasunera" bidean urratsak eman asmoz hartu dute aurrez aurreko hitzorduak online bidez ere eskatzeko erabakia, txertatzeko txanda hartzeko zein proba diagnostikoen emaitzak jakinarazteko herritarrak sare bidezko prozeduretara "ohitu" direla iritzita.

Sistema berria

Prozeduran beste bide bat irekitzetik harago, baina, sisteman bertan ere aldaketak egongo direla iragarri du sailburuak. Hots, herritarrek zita "azkarrago" eskatzeko eta "profesional egokienengana" albait arinen iristeko, euskarria bera egokitu dute.

Otsailean zehar hainbat osasun eremutan probak egin ostean –%89ak onespena izan du sailburuaren hitzetan–, gaurtik aurrera aplikatuko da sistema berria. Ez, ordea, Euskal Autonomi Erkidegoan modu bateratuan. Arabarrak izango dira sistema berria erabiltzeko aukera izango duten lehenak, bizkaitarrek datorren astetik aurrera erabili ahal izango dute, eta gipuzkoarrei, ostera, hilabete amaieran helduko zaie txanda.

Debagoiendarrek, beraz, pare bat astez itxaron beharko dute Osakidetzan aurrez aurreko hitzordua sistema berria erabiliz eskatzeko.


Euskal Herrian dira Suitzako arroila batean hildako hiru lagunen gorpuak

Desagertuta jarraitzen du Diego Maeztuk, eta azken egunotan eguraldiak hobera egin badu ere, oraindik errekak ur asko dakar eta leku batzuk ez dira seguruak bilaketarekin jarraitzeko.

Euskal Herrian dira jada abuztuaren 13an Suitzako Alpeetan hil ziren hiru mendizaleen gorpuak. Ostiral arratsaldean iritsi ziren Mikel Lasa, Mikel Zabaltza eta Tontxu Gonzalezen gorpuak Madrilgo aireportura, eta Euskal herrian dira dagoeneko. Oraindik ez dute Diego Maezturen arrastorik aurkitu.

Parlitobeleko arroilan, Suitzan, istripua izan eta bederatzi egunera, larunbat honetan emango diete azken agurra hiru mendizaleei. Gueñesen gaur arratsaldean egingo diote hileta-ekitaldia Gonzalezi, eta Allon egingo zaio beila Lasari. Zabaltzaren kasuan, Ansoainen agurtuko dute larunbatean, hangoa baita familia, eta Huarte Arakilen igandean.

Allokoa zen desagertuta jarraitzen duen Diego Maeztu ere, eta Udalak iragarritako zazpi dolu egunak gaur amaitzen badira ere, azken mendizalearen gorpua agertu arte mantenduko da. Suitzan eguraldia ez dute alde izan erreskate taldeek azken egunotan; atzo egoerak hobera egin eta bertako Polizia berriz bilaketa lanetan hasi bazen ere, ez zuten emaitzarik lortu. Oraindik errekak ur asko dakar, eta diotenez, leku batzuk ez dira seguruak, horrenbestez, egoera aproposagoen zain daude miaketa zehatzagoak egiteko.


Udalbatzarra izango da gaur Orion

Ezohiko udalbatzarra izango da gaur, eta 19:30ean emango zaio hasiera.

Hona hemen gai zerrenda:

1.- Onartzea, egoki bada, udal-aurrekontu propioaren 12/2022 zenbakidun kreditua aldatzeko espedientea, kreditua transferitzeko modalitatean

2.- Onartzea, egoki bada, udal-aurrekontu propioaren 13/2022 zenbakidun kreditua aldatzeko espedientea, kreditu gehigarrien modalitatean

3.- Lehen onarpena ematea, egoki bada, Orioko Hiri Antolamendurako Plan Orokorrari.

4.- Eskariak eta galderak.


Martxoaren 8aren harira, gizonezkoen asanblada


Ikus-entzunezko Lege berrian euskararen gutxieneko presentzia arautzea eskatu dute

Euskaltzaleen Topaguneak, Tokikomek, Hekimenek Pantailak Euskarazek eta Euskalgintzaren Kontseiluak egin dute eskaera. Ikus-entzunezko Lege berriak euskararen etorkizunean izango duen garrantzia azpimarratu dute. Legeak jaso beharreko ardatzak zehaztu eta hizkuntza gutxitu bakoitzak. Euskal alderdiei eskatu diete gutxieneko duina onartzeko urratsak egin ditzatela.

Espainiako Kongresuko Ponentziaren Batzordean Ikus-entzunezko Lege berriaren eztabaidari ekingo diote ostegunean, eta eztabaidaren atarian, Legeak bere egin behar dituen ardatz nagusiak proposatzeko agerraldia egin dute Kike Amonarriz Euskaltzaleen Topaguneko lehendakariak, Iban Arantzabal Tokikomeko presidenteak, Igor Astibia Hekimenen koordinatzaileak, Alex Aginagalde Pantailak Euskarazeko bozeramaileak eta Paul Bilbao Euskalgintzaren Kontseiluko idazkari nagusiak. Eragileek esan dutenez, “orain hartuko dira behin betiko erabakiak, etorkizuna baldintzatuko duten erabakiak. Aurreikusten da maiatzaren 26an bozkatuko dela osoko bilkuran”.

Bost eragileen iritziz, “legeak euskararen gutxieneko presentzia berariaz arautu” behar duela uste dute. Hori dela eta, legeak bost ardatz jaso behar dituela adierazi dute. Batetik, aldez aurreko finantzazioari dagokiona dago. Eskatu dute hizkuntza gutxitu bakoitzari, gutxienez, %8 esleitzea. Eta, horrekin batera, katalogo orokorrean berezko hizkuntza gutxituei %40 esleitzea, “baina halabeharrez jasoko da hizkuntza bakoitzak gutxienez %12 izango duela”.

Horrekin batera, diru publikoz egindako lanetan euskarazko, katalanezko eta galizierazko bikoizketa eta azpidatziak txertatzeko betebeharra ezartzea, horretarako erakunde publikoek

behar den erraztasunak ematea eskatu dute. Gainera, telebista publikoetan ere gutxieneko kuotak ezartzea: lurralde albistegiak bertako hizkuntza ofizialean egitea, Clan TVko edukiak bikoiztea… Aldi berean, eskatu dute plataformetako menuak euskaraz ere jartzea. Aldi berean, kokapen geolokalizazio bitartez euskarazko edukiak nabarmentzea eskatu dute. Eta, azkenik, autonomia erkidegoek legea garatzeko eta beraien hizkuntza ofizialak sustatzeko betekizun berriak sartzeko aukera izatea.

Azkenik, eragileei alderdiei eskaeran zehatza egin diete: “eskaerak onartzeko pausoak egin ditzatela”. Ikus-entzunezkoek euskararen etorkizunerako duten garrantziaz ohartarazi dituzte alderdiak. “Izan ere, geroz eta ordu gehiago pasatzen ditugu pantailen aurrean, baina horietan ez dago euskarazko eskaintza handirik. Horrek eragina du euskarazko erreferenteak ez izatearekin, eta egoera hori emendatzeko aukera garrantzitsua izan daiteke lege horretan plataformetan euskarari lekua egingo zaiola bermatzea”.

Ikus-entzunezkoen garrantziaz

Paul Bilbaok eta Alex Aginagaldek agerian utzi dute Lege horrek euskararen etorkizunean eta

berreskurapen prozesuan izango duen eragin handia, eta horregatik, “gure hizkuntzaren presentzia duina bermatzeko gutxieneko neurriak jasotzeko» eskatu dute. Azken hilabeteotan ikus-entzunezkoetan euskararen presentzia bultzatzera bideratu diren ekimen eta lanketa ugariak balioan jarri dituzte: Netflix Euskaraz, Disney+ Euskaraz, Filmin Euskaraz, Zinemak Euskaraz, 3000 Twitz... “Eskubideen bermeaz ari gara, baina horretaz gain, beharra dago eta herritarrak eskatzen ari dira. Pantailak Euskaraz manifestuaren inguruan izandako adostasun zabalean eskaera batzuk jaso ziren ikus-entzunezko legeari dagokionez” gogoratu du Aginagaldek.

Legeak izandako ibilbideaz

2020ko abenduan, Espainiako Gobernuaren Ministro Kontseiluak Ikus-entzunezko

Komunikazioari buruzko Lege Orokor berriaren aurreproiektua aurkeztu zuen. Zirriborro

horretan berezko hizkuntzen presentzia, eta ondorioz, euskararena, oso marjinalak ziren.

Iazko uztailean, Behategiak, Hekimenek, Tokikomek, Euskaltzaleen Topaguneak eta

Pantailak Euskarazek, Kontseiluarekin lankidetzan, ekarpen bateratuak egin zituzten

euskararen presentzia bermatzeko kuotak eskatuz: «Gure ekarpenak ez ziren kontuan hartu,

bat bera ere ez. Ez gureak, ez gainerako berezko hizkuntzen alde lan egiten duten eragileenak

ere» esan du Kontseiluko idazkari nagusiak.

Azaroan, Espainiako Gobernuak Kongresura helarazi zuen lege-proiektua, berezko hizkuntzei

zegokienez aldaketa esanguratsurik gabe. Onduan, eragileek egindako ekarpenak zuzenketa

bihurtu eta euskal alderdiei bidali zitzaizkien. Aldi berean, Kontseiluak, Plataforma per la

Llenguak, Òmnium Culturalek, A Mesak, Acció Cultural del País Valenciàk eta Obra Cultural

Balearrek euren lurraldeetako alderdiei eskatu zieten legean hizkuntza gutxituen presentzia

areagotzea exijitzeko Gobernua osatzen duten alderdiei. Paul Bilbaoren hitzetan, «alderdiek

zuzenketak egin dituzte, eta batzuen eta besteen artean, guk egindako ekarpenak jasota

daudela esan daiteke. Horrek ez du esan nahi legeak jasoko dituenik, noski». «Egokitzat jo

dugu, esaterako hamabi urte bitartekoentzat eduki batzuk bermatu behar izatea. Halere,

kontuan hartuta lege honek hurrengo urteetako eskaintza arras baldintzatuko duela,

beharrezkoa da modu osoagoan egitea eskaera» gaineratu du.


Mugikortasun iraunkorra gaitzat hartuta antolatu dute argazki lehiaketa

Targazki, Tolosaldeko Argazkilari Taldeak eta Tolosaldea Garatzenek, Gipuzkoako Foru Aldundiaren babesarekin antolatu duten argazki lehiaketa da. Mugikortasun iraunkorra da lehiaketako gaia, eta argazkiak aurkezteko epea irailaren 13an bukatzen da. Gazteentzat eta helduentzat sariak izango dira.

Mugikortasun Iraunkorra Argazki Lehiaketa antolatu dute Targazki taldeak eta Tolosaldea Garatzen garapen agentziak, aldundiaren babesarekin. Tolosaldean bizi diren guztiek parte hartu ahal izango dute lehiaketan, Targazki elkarteko kideek izan ezik.

Aipatu moduan, lehiaketaren gaia mugikortasun iraunkorra da, eta edozein motatako argazki-teknika onartzen da. Hori bai, egileak irudia osorik lortua behar du izan, hau da, ezin du elementurik sartu argazkian.

Parte hartzea doakoa da, eta parte hartu nahi duenak irailaren 13a izango du argazkiak bidaltzeko azken eguna. Antolatzaileek argitu dutenez, argazkiak internet bidez bakarrik bidali ahal izango dira, targazki.fotogenius.es helbide elektronikora.

Parte hartzaile bakoitzak gehienez lau argazki aurkeztu ahal izango ditu, eta aurkeztutako argazkiek ezingo dute inolako identifikaziorik edo ur-markarik eraman. Argazkiak JPG formatuan, 10. konpresioan eta gehienez 4000 pixeleko tamainan aurkeztu beharko dira alderik luzeenean. Fitxategien gehienezko pisua, berriz, 5 megakoa izango da.

Gazte eta helduentzat, sariak

Kategoria orokorreko sarien artean, lehen saria eskuratzen duenak, argazki denda batean gastatzeko 300 euroko opari txartela eta oroigarria jasoko ditu. Bigarren postuan gelditzen denak, argazki denda batean gastatzeko 100 euroko opari txartela eta oroigarria; eta hirugarren sailkatuarentzat, argazki denda batean gastatzeko 100 euroko opari txartela eta oroigarria izango dira.

Gazteen kategoriako sarien artean, 8 urtetik 16 urtera bitarteko gazteen argazkiak hartuko dituzte kontuan. Lehen postu lortzen duenak argazki denda batean gastatzeko 100 euroko opari txartela eta oroigarria izango ditu saritzat. Bigarren eta hirugarren sailkatuek oroigarri bana jasoko dute.

Epaimahaia Targazki elkarteko hiru kidek osatuko dute. Epaia apelaezina izango dela gogorarazi dute, eta emaitza posta elektronikoz jakinaraziko dute, webgunean argitaratzeaz gain. Epaimahaiaren erabakia irailaren 15ean hartuko da, eta hurrengo egunean emango dute ezagutzera. Aldiz, sari banaketa irailaren 19an egitea aurreikusia dute. Aldez aurretik jakinarazi dute, "bai datak, bai sariak banatzeko ekitaldiak, eta abar, unean uneko COVID-19ren ondoriozko egoeraren arabera alda daitezke".

Sari banaketa non egingo den Targazki elkartearen webgunean jakinaraziko da, eta ezinbestekoa izango da saridunak edo pertsona baimendun bat bertaratzea horiek jasotzera.

Argazki lehiaketaz gain, erakusketa bat egingo dute hobekien baloratutako argazkiekin, baina oraindik zehaztu gabe dituzte lekua eta egunak

Informazio gehiago nahi duenak eskuragarri izango du: targazki@gmail.com; targazki.com edo www.tolosaldeagaratzen.eus.

Lehiaketan parte hartu nahi duenak gogoan izan beharreko hainbat puntu zehaztu dituzte:

Lehiaketa honetan parte hartzeak oinarriak erabat onartzea dakar.

Bertan azaltzen ez den edozein gorabehera erakundeak konponduko du.

Aurkeztutako lan guztiak egilearen jabetza absolutuan geratuko dira, eta antolakuntzak argitaratzeko (liburuxkak, publizitatea, sare sozialak, lehiaketaren webgunea, etab.) edo merkataritza-izaerarik gabeko erakusketarako eskubidea izango du, betiere egilearen izena aipatuta.

Erakusketan fisikoki erakutsitako argazkiak elkarte antolatzailearen jabetzakoak izango dira, eta etorkizunean elkarte antolatzaileak erabili ahal izango ditu, betiere irabazi-asmorik gabe eta egilearen izenarekin batera.

Antolakuntzak eskubidea izango du indarrean dagoen legediaren aurkako argazkiak lehiaketatik kanpo uzteko.

Emandako datuak era konfidentzialean tratatuko dira.


"Dantzarekin jendeari arnasgune bat eskaintzen zaio"

Usurbilek herri dantzaria izaten segitzen duela berretsiko du beste behin Orbeldik larunbat honetarako antolaturiko 10. Dantza Egunarekin. Bilgune honetako kideak ere gaurko hitzorduetarako prest dira, bereziki gaueko "Hamar" ikuskizunaren estreinaldirako. Berriki Zubietako frontoian egin zuten entsegu saio orokorrean izan ginen. Orbeldiko zenbait kide elkarrizketatu genituen.

Marta Agirre eta Iñaki Maritxalar, oinarrizko dantza taldea: “Orbeldiko adin nahasketa aberatsa da herri baterako”

Zer da Dantza Eguna zuentzat?

Marta Agirre: ilusioa, elkarrekin partekatzen ditugun emozio politak.

Iñaki Maritxalar: poza, ilusioa, ondo pasatzea. Dantza Egunean ateratzea hautazkoa da. Lehenengo aldiz aterako ote ginen galdetu eta denok baietz esan genuen.

Talde barruko dinamika ez dugu ikusten. Nola deskribatuko zenukete?

M.A. : Elkar laguntzen gara.

I.M. : Familia antzeko bat sortu da.

Zer eman dizue dantzak eta Orbeldik?

I.M. : Mugitzeko beste arrazoi bat. Ariketa pixka bat egiteko aukera duzu, beste modu batean, musikarekin eta gozatu egiten duzu taldean.

M.A. : Gozatzeko unea.

Zer jaso du herriak Dantza Egunetik?

M.A. : Ikuskizun herrikoi bat, herriko jende askok parte hartzen du.

Herria egiten lagundu du ezta?

M.A. : 15 urtetik 70 urterako jendea dago. Orbeldiko adin nahasketa aberatsa da herri baterako, azkenean beti bereizten gara gure adinekoen artean.

Beste 10 urte betetzeko moduan?

M.A. : Gure taldean nabaritu da jende gutxiago dabilela, pandemiak ere eragin du pixka bat. Aurrerago jende gehiago animatzea espero dugu.

I.M. : Herriak beste 10 urtez uzten badigu hor egongo gara, eta antolakuntza talde bat badago baita, lan handia egiten baitu eta lan hori ez da ikusten.

Ana Isabel Elizondo, erromeria taldea: “Dantza Eguna sakratua da”

Zer da Dantza Eguna zuretzat?

Ana Isabel Elizondo: Ondo pasatzeko egun bat. Dantza Eguna sakratua da, ospatu gabe utzi ezin dugun eguna.

Hasieratik zabiltza?

Bigarren urtean hasi ginen dantzan.

Nolatan animatu zinen?

Txikitatik ibili naiz dantzan. Usurbilen aukera sortu zenean, seguru nekien horra joan behar nuela. Saloi dantzetan ere aritutakoa naiz eta izugarri gustuko dut.

Jendea ezagutzeko aukera eskaini dizu.

Gure afariak, irteerak, bodegak egiten ditugu. Horregatik, dantza gustatuz gero animatu.

Zuen taldeak ze bilakaera izan du?

Kide piloa hasi ginen, gero talde guztietan gertatzen dena, betikoak geratu gara. Eskola zaharrekoak. Orain gu gara baita Orbeldiko talde handiena.

Dantza Egunak zer eman dio herrairi 10 urteotan?

Dantza denek egin dezaketela ikustaraztea, bai helduek zein gazteek. Zer egiten dugun eta nola pasatzen dugun plazaratzea.

Aurreratzerik bai zer ikusiko dugun apirilaren 9an?

Dantza Eguna nola prestatzen dugun.

Herriari gonbita.

Herriari etor dadila ikuskizuna ikustera, oso polita izango da.

Eider Goikoetxea eta Udane Valin, Euskal Dantzen Taldea: “Dantzarekin jendeari arnasgune bat eskaintzen zaio”

Zer da zuentzako Dantza Eguna?

Eider Goikoetxea: Urte osoan zehar landutakoa plazaratzeko aukera eta dantza bera bultzatzeko ekimen bat da, denok ondo pasa eta herria ondo pasarazteko.

Udane Valin: Orbeldiko kide guztiok harremantzako unea da bai entseguetan eta egunean bertan eta dantzatzen duguna plazaratzekoa, beraiek ikusi eta animatzeko.

Dantza Egunak zer eman dio herriari 10 urteotan?

E.G. : Dantza eta euskal kulturaren sustapena eta bizipoza.

10 edizioetan parte hartu duzue?

U.V. : Azken lautan edo. Txikitan dantzan aritu ostean, DBH4n sartu ginen gu, lauzpabost urte izango dira.

Ze bilakaera izan du Dantza Egunak urteotan?

U.V. : Harrera oso ona izan du beti, jendea asko animatzen da bai egunean zehar eta gauean parte hartzera, urtetik urtera jende gehiago.

E.G. : Beti kutsu magiko, mistiko bat ikusi izan diot. Dantza Egunak Orbeldi ere elikatzen lagunduko du.

E.G. : Urte osoko jarduna ez dugu Dantza Egunean zentratzen baina bada herriari begirako urteko emanaldi potenteena, gehien prestatu eta zaintzen dena.

Zer dakar hamargarrenak?

E.G. : Gure ibilbidea zer nolakoa izan den eta gaur egun zertan ari garen plazaratuko dugu.

U.V. : Azkenean jendeak ez daki Dantza Egunak atzetik zer prestaketa lan duen. Hori ikusarazi nahi dugu. Oso ikuskizun polita izango da. Aninatu dadila jendea ikustera eta nahi duenak dantza taldean izena ematera.

Nolakoa da ikusten ez dugun beste alde hori?

E.G. : Astean ordu pare bat edo gehiago pasatzen ditugu bai bilera eta entseguetan. Harremantzen gara, bazkariak egiten ditugu eta giro polita sortzen da.

U.V. : Dantzaren bidez adin tarte ezberdinetako herritarren artean harreman bat sortzen da, bazkari, entsegu edo bileretan.

E.G. : Dantzarekin batera beste gauza asko ere lantzen ditugu eta jendeari beste arnasgune bat, lasai egoteko gune bat eskaintzen zaio.